description: India vaidlusaluses Kashmiri osariigis hukkus mässuliste rünnakus armeebaasile 17 sõdurit, teatas sõjavägi täna.

title: Kashmiris hukkus mässuliste rünnakus 17 sõdurit

maintext:
«Neli terroristi tapeti terroritõrjeoperatsiooni käigus Uris. 17 sõdurit tegid ülima ohverduse,» teatas India vägede staap Twitteris, viidates Uri piirkonnale 100 kilomeetrit Kashmiri keskusest Srinagarist läänes.
Hästirelvastatud mässulised tulid üle de facto piiri Pakistaniga ning ründasid Uris asuvat jalaväebaasi, kus viibib sadu India sõdureid.
Rünnaku käigus süttisid telgid ja muud ajutised varjupaigad, teatas armee, kelle väitel hukkus lahingus neli mässulist.
Üle kontrolljoone tulnud mässulised ründasid kõigepealt piiri lähistel asuvat sõjaväebaasi ning seejärel India armee peakorterit, teatas India armee pressiesindaja kolonel S. D. Goswami.
Uris viibivad sõdurid olid lõpetamas oma teenistuskorda. Kashmiris võitlevad Delhi võimu vastu mitu sissirühmitust, mis taotlevad kas iseseisvumist või Pakistaniga ühendamist.
Pikaajaline liikumiskeeld, piirangud sidepidamisele ning sunnimeetmed ei ole suutnud peatada viimaste aastate suurimaid proteste India keskvõimu vastu Kashmiris, mille vallandas populaarse mässuliste juhi tapmine 8. juulil.
Selllest ajast alates on julgeolekupiiranguid trotsinud kümned tuhanded inimesed, kes on korraldanud pea igapäevaseid proteste ja kähmelnud politseinikega.
Kokkupõrgete käigus on surma saanud vähemalt 70 ja viga tuhandeid tsiviilisikuid.
Kashmir on jagatud India ja Pakistani vahel, ent mõlemad nõudlevad endale kogu piirkonda. Kaks riiki on pidanud regiooni pärast maha kolm sõda.
India siseminister Rajnath Singh katkestas rünnakute tõttu visiidid Venemaale ja USA-sse.
Kashmiris teenib umbes 500 000 India sõdurit.


description: USA demokraatide presidendikandidaat Hillary Clinton süüdistab oma rivaali, vabariiklast Donald Trumpi, et ta seadis oma ärihuvid riigi huvidest ettepoole.

title: Trumpi väidetavast Kuuba äritegevusest on saamas Clintoni uus "relv"

maintext:
Clintoni andmetel võis Trump 1990. aastatel rikkuda USA poolt Kuubale kehtestatud kaubandusembargot, edastab Yle.
Sellest teatas ka väljaanne Newsweek, kuid Trump ei ole tema kohta esitatud väidet seni kommenteerinud. Samas on Clinton võtnud sel teemal agaralt sõna, tehes Trumpi oletatavast eksimusest oma uue «relva».
Newsweeki andmetel käisid Trumpi hotellide ja kasiinode esindajad 1998. aastal Kuubal eesmärgiga hakata seal äri tegema. Nad tegid seal läbi konsultatsioonifirmade kümnete tuhandete tollarite väärtuses investeeringuid.
Karmi kaubandusembargo tingimustes tohtisid ameeriklased Kuubal investeerida ainult valitsuse eriloal.
«Meieni on jõudnud andmed, mille kohaselt üritasid Trump ja ta kaastöötajad teha Kuubal äri. Seega võis Trump rikkuda seadusi ja ohustada riigi välispoliitikat,» teatas Clinton Chicagos aset leidnud kampaaniasündmusel.
Kampaaniameeskond ei ole Trumpi kaitseks sõna võtnud, kuid Trump pani Twitterisse Hillary Clintoni teemalise video, milles nimetab vastaskandidaati manipulaatoriks ning lubab, et ta astub julgelt talle vastu.

fasttext_language: et


description: USA juhitud liitlaste õhulöögis sai laupäeval surma 62 Süüria valitsusvägede sõjaväelast ja veel sajad haavata, teatas Venemaa armee.

title: Venemaa: USA juhitud liitlaste õhulöögis hukkus 62 Süüria sõdurit


description: Hispaanias Barcelona lähistel Kataloonia kuurortpiirkonnas hukkus täna hommikul toimunud plahvatuses kolm ning vigastada sai 15 inimest, teatasid päästetöötajad.

title: Hispaanias kuurortpiirkonnas hukkus kortermaja plahvatuses kolm inimest

maintext:
Plahvatus toimus Kataloonia kuurortpiirkonnas linnas Premia de Mar asuvas kortermajas, kirjutab Independent. See asub umbes 25 kilomeetri kaugusel Barcelonast.
Barcelona päästeteenistuse pressiesindaja ütles uudisteagentuurile AFP, et plahvatus toimus kohaliku aja järgi kell 8.25 ning selles hukkus kolm ja viga sai 15 inimest. Ta lisas, et kahe inimese seisund on raske.
Kortermaja ja selle naabruskonna elanikud on evakueeritud, kirjutas Independent.
Praegu pole teada, mis plahvatuse põhjustas.


description: Ukraina kontaktrühma osapooled allkirjastasid Minskis raamresolutsiooni vaenupoolte võitlejate ja relvastuse tagasitõmbamiseks kontaktjoonelt, teatas OSCE erisaadik Martin Sajdik täna.

title: Ukraina kriisi vaenupooled leppisid Minskis kokku vägede ja relvastuse äraviimises

maintext:
Läbirääkijad suutsid kokkuleppele jõuda raamdokumendis vägede ja relvastuse tagasitõmbamiseks Donbassis, ütles Sajdik ajakirjanikele.
Tema sõnul allkirjastasid leppe Ukraina ja Venemaa esindajad kontaktrühmas ning selle parafeerisid Donetski ja Luganski separatistide esindajad.
Julgeoleku alarühmas jõuti kokkuleppele vägede tagasitõmbamises kolmes sektsioonis - Luganski asustatud piirkonnas ning Petrivkse ja Zolote asulates.
«Ukraina täidab järjekindlalt endale Minski lepetega võetud kohustusi ja peab rangelt relvarahust kinni,» kirjutas Ukraina läbirääkija, ekspresident Leonid Kutšma pressiesindaja Darja Olifer kolmapäeval Facebookis.
«Enamgi veel, Ukraina pool on allkirjastanud raamresolutsiooni Minski lepete elluviimise tagamiseks Donetski ja Luganski oblastite üksikutes rajoonides,» sõnas ta.
Donbassi separatistid kuulutasid eelmisel nädalal välja ühepoolse relvarahu, mis jõustus ööl vastu 15. septembrit.
Sellest hoolimata Donbassi kontaktjoonel sõjategevus täielikult ei vaibunud. Ukraina teatas täna, et viimase 24 tunni jooksul on relvarahurežiimist kinni peetud.


description: Suurbritannia valmistub Euroopa Liidust lahkumise kõnelusi pidama järgmise aasta alguses, kirjutas täna ajaleht Independent.

title: Suurbritannia alustab lahkumiskõnelusi tõenäoliselt aasta alguses

maintext:
Euroopa Ülemkogu alaline eesistuja Donald Tusk sõnas ajalehele Bratislava tippkohtumisel, et Suurbritannia peaministri Theresa May hinnangul võiks protsess alguse saada jaanuaris või veebruaris. Tuski sõnul ütles May talle, et lahkumisprotsessi on selle aasta jooksul alustada pea võimatu.
Euroopa Liidu liidrid kohtusid eile Bratislavas ilma Suurbritanniata ja üritasid kaardistada ühenduse Brexiti-järgset tulevikku.
Tusk teatas eile, et Euroopa Liit on Suurbritannia lahkumiseks valmis kasvõi juba homme.
«Me oleme selleks hästi valmistunud ja võime protseduuriga alustada juba homme,» kinnitas Tusk.
Slovakkia peaminister Robert Fico arvas varem samal päeval, et Euroopa Liidu liidrid peavad läbi viima väga ausa diskussiooni, kui tahetakse Suurbritannia lahkumisotsuse järel ridu koondada.
«Pärast Brexitit ja Brexitiga seotud ohte on minu meelest hädavajalik olla äärmiselt aus,» ütles Fico kõnelustele saabudes.
«Ma usun, et 27 peaministrit ja presidenti peavad ausa diskussiooni olukorra üle, milles Euroopa Liit hetkel on,» sõnas ta.


description: Türgi peatas Egeuse mere rannikul 137 inimest, kes üritasid minna paatidega Kreeka saartele, teatas Türgi riiklik uudisteagentuur Anadolu täna.

title: Türgi pidas kinni 137 Kreeka saartele liikunud migranti

maintext:
Anadolu andmeil üritas 95 inimest Süüriast, Afganistanist ja Iraagist minna kolme paadiga Kreeka Lesbose ja Chiose saarele. Ülejäänud 42 peatati teel Kosi saarele.
Türgi rannavalve statistikast selgub, et augustis üritas Türgist Kreeka saartele sõita 1603 põgenikku. Juulis oli vastav näitaja pea poole väiksem.
Euroopa Liidu piirivalveagentuur Frontex ütles sel nädalal, et Türgist Kreeka saartele saabunud isikute arv suurenes augustis oluliselt. Tegemist oli kuude arvestuses esimese märkimisväärse tõusuga pärast EL-i ja Türgi rändeleppe rakendumist märtsis.


description: Ameerika Ühendriikides Lõuna-Carolinas Townville´is pidas politsei kinni teismelise poisi, kes kasutas kohalikus põhikoolis relva kahe õpilaste ja õpetaja vastu.

title: Pildid ja video: Lõuna-Carolinas peeti kinni teismeline, kes tulistas kahte õpilast ja õpetajat

maintext:
14-aastase «relvakangelase» tõttu kannatada saanud toimetati haiglasse, arstide teatel ei ole nende vigastused eluohtlikud, edastab The Independent.
Andersoni maakonna politseijuhtide andmetel on kahtlusaluse poisi isa 47-aastane Jeffrey Osborne, kelle ta poeg varem koolist paari kilomeetri kaugusel maha lasi.
Politsei teatel said nad Townville´i kooli väljakutse eile natuke enne kella 12.00 (kohaliku aja järgi) ning tulistaja tabati.
Politsei eriüksus ümbritses kooli ala eralduslindiga ja koolihooneid kontrolliti, kuid muud ohtu ei leitud.
Senaator Tim Scott avaldas sotsiaalmeedias juhtnu kohta teadaande rõhutades, et ta on oma mõtetes Lõuna-Carolina ja Andersoni maakonna elanikega, keda tulistamisjuhtum ehmatas ning kannatanutega.
Townville`i põhikoolis õpib 286 õpilast.


description: Belgia julgeolekutöötajad vahistasid täna Brüsselis kaks inimest, keda hakatakse terrorijuurdluse raames üle kuulama, teatas prokuratuur.

title: Belgia politsei vahistas mitu arvatavat terroristi

maintext:
Politsei otsis läbi kaks majapidamist Hareni ja Schaarbeeki linnajaos ning ühe Valloonias Liege'is, teatati avalduses.
Belgia telekanali RTBF-i teatel võeti vahi alla 28-aastane mees ning tema naissoost kaaslane.
Mees osales aktiivselt mobiilirakenduse Telegram krüpteeritud vestluses, kus ta viitas rünnakuks ettevalmistamisele, väitis kanal.
Võimud üritavad välja selgitada, kas kahtlusalusel on sidemeid teiste Telegrami kasutajatega Prantsusmaal.
Prantsuse võimud vahistasid paari päeva eest Pariisis 16-aastase nooruki, keda kahtlustatakse terrorirünnaku kavandamises. Anonüümseks jääda soovinud julgeolekuametnik ütles, et noormees võeti kinni laupäeval oma kodus. Kohaliku meedia andmetel kavandas nooruk terrorirünnak korraldamist pealinnas Pariisis.
Ajaleht Le Monde kirjutas, et poiss oli ühenduses islamiterroristi Rashid Kassimiga, kes edastas juhtnööre ka eelmisel nädalal vahistatud usuäärmuslastest naistejõugule. Le Monde'i informatsiooni kohaselt viibib Kassim ise Süürias ja kasutab jüngrite mõjutamiseks sõnumiteenust Telegram.
Brüsseli lennujaamas ja metroos 22 . märtsil korraldatud terrorirünnakus sai surma 32 inimest ja selle eest võttis vastutuse terrorirühmitis Islamiriik (ISIS).
13. novembril korraldas ISIS Pariisis rünnakutelaine, milles hukkus 130 inimest.


description: Indoneesia Lomboki saarel evakueeritakse purskava vulkaani lähedalt 400 turisti.

title: Indoneesia evakueerib purskava vulkaani lähedalt turiste


description: Jeemeni presidendi liitlased leitsid Omaani numbrimärgiga autodest Iraani-meelsetele huthi-mässulistele tarnimiseks mõledud relvi. Tõendid Omaani võimude seotusest intsidendiga siiski puuduvad, vahendab Reuters.

title: Jeemenis leiti mässulistele relvi tarninud sõiduk

maintext:
Ajaleht Al-Hayati teatel sõnas Maribi provintsi kuberner Sultan al-Arada, et lõhkeaineid ja tulirelvasid tarninud autod olid teel Jeemeni Hadramouti provintsist pealinna Sanaase.
Arada on president Abd-Rabbu Mansour Hadi liitlane, kes koos Saudi-juhitud koalitsiooniga on kaalunud vasturünnakuid huthi-mässulistele 2014. aastal kaotataud alade tagasivõitmiseks.
Omaan on olnud konfliktis neutraalne ning olles Pärsia lahe koostöönõukogu liige, hoidnud häid sidemeid nii Saudide, Ühendemiraatide, Katari, Bahreini ja Kuveidiga kui ka Iraani ja huthidega.


description: Venemaa kutsus kokku ÜRO Julgeolekunõukogu erakorralise kohtumise seoses laupäeval Süüria valitsusvägede pihta tehtud õhulöökidega, teatas välisministeeriumi eestkõneleja Maria Zahharova.

maintext:
ÜRO Julgeolekunõukogu koguneb Süüria asjus veel laupäeval, kinnitasid diplomaadid.
"Venemaa saadik ÜRO juures taotles selle küsimusega seoses erakorralise istungi korraldamist. Me nõuame Ühendriikidelt täielikku ja üksikasjalikku selgitust ning seda ÜRO Julgeolekunõukogu ees," ütles Zahharova.
USA juhitud liitlaste õhulöögis sai laupäeval surma 62 Süüria valitsusvägede sõjaväelast ja rohkem kui sada haavata, kinnitas Venemaa armee.
USA kaitseministeerium möönis, et õhulöök võis kogemata tabada Süüria valitsusvägesid.
"Koalitsiooniväed arvasid, et ründavad Islamiriigi positsioone. Õhurünnakud peatati viivitamatult pärast seda, kui Venemaa informeeris meid, et pihta said Süüria valitsusväelased ja sõidukid," teavitas Pentagon.
Süüria valitsus süüdistas samuti USA-juhitavat koalitsiooni režiimivägede ründamises.
Damaskuse sõnul võimaldas see äärmusrühmituse Islamiriik (IS) džihadistidel edasi tungida.
"Kohe pärast liitlaste õhulööke alustasid pühasõdalased pealetungi. Kui need rünnakud olid isegi vaid eksitus sihtmärgi valimisel, siis on see otsene tagajärg sellele, et USA ei soostu tegema Venemaaga koostööd terrorirühmituste vastu," lisati Venemaa armee teadaandes.
USA ei täida oma osa Süüria leppest ning kui habras relvarahu peaks kokku varisema, vastutab selle eest Washington, ütles varem päeval Venemaa kindral Viktor Poznihhir.
"Kui Ameerika osapool ei rakenda kõiki vajalikke meetmeid omapoolsete kohustuste täitmiseks, siis kogu vastutus relvarahu katkemise eest lasub Ühendriikidel," ütles Poznihhir televisioonis üle kantud briifingul.


description: New Yorgis laupäeval 29 inimest vigastanud plahvatus võis olla välissidemetega terroriakt, ütles New Yorgi kuberner Andrew Cuomo. Võimud on väidetavalt Afganistani taustaga 28-aastase mehe tabanud.

title: USA võimud tabasid rünnakutes kahtlustatava afgaani taustaga mehe

maintext:
«Tänane informatsioon viitab sellele, et see võis olla seotud välisriigiga, kuid vaatame, kuhu see jõuab,» ütles Cuomo ajakirjanikele pärast seda, kui New Yorgi politsei oli täna varem teatanud, et võimud otsivad seoses plahvatusega afgaani taustaga USA kodanikust Ahmad Khan Rahami. Veidi hiljem teatas politsei, et meest otsitakse taga ka seoses New Jersey rünnakuga.
Rahami tabati New Jersey's Lindenis, teatas telekanal NBC. Lindeni võimud pole jõudnud veel asja kommenteerida. Rahami on pärit New Jersey's asuvast Elizabethist.
Nädalavahetusel New Yorgis ja New Jersey's toimunud plahvatusete ning mitmete lõhkemata jäänud pommide avastamise tõttu usuvad võimud, et neis kahes piirkonnas võib tegutseda terroriühenduse rakuke, teatasid võimuesindajad täna CNNile.


description: Türgi riiklik julgeolekunõukogu soovitas kolmapäeval pikendada eriolukorda, mis kehtestati seoses 15. juuli riigipöördekatsega ja saab läbi oktoobris.

title: Türgi julgeolekunõukogu soovitas eriolukorda pikendada

maintext:
Türgi politsei vahistas lühikesi pükse kandnud naist rünnanud mehe
Türgi politsei vahistas mehe, kes lõi ja vigastas Istanbuli bussis naist selle eest, et too kandis lühikesi pükse, teatas kohalik meedia täna.


description: Tais Chao Phraya jõel sõitis täna kahetekiline laev vastu silda ja läks ümber, uppus vähemalt 13 inimest, ütlesid päästetöötajad.

title: Tais hukkus laevaõnnetuses 13 inimest

maintext:
Õnnetus juhtus turistide seas populaarse iidse Ayutthaya linna lähistel. «Laev üritas vältida teist alust ning sõitis vastu silla betoonsammast,» ütles kohaliku kriisikeskuse juht Udomsak Khaonoona
«Praegu on kinnitust saanud 13 inimese hukkumine, 33 sai viga,» lausus ta. Esialgsetel andmel hukkunute seas välismaalasi ei ole.
Laeva pardal oli umbes sada reisijat.


description: Augustikuu keskmine temperatuur oli võrdne tänavuse juuliga, mis oli alates andmete kogumise algusest kõige kuumem, teatas täna ÜRO ilmaagentuur.

title: ÜRO: augusti keskmine temperatuur oli võrdne rekordilise juuliga

maintext:
ÜRO meteoroloogiaorganisatsioon (WMO) prognoosis ka, et 2016. aastast kujuneb alates andmete kogumise algusest 137 aastat tagasi kuumim aasta.
«Näib tõenäoline, et 2016. aastast kujuneb kõigi aegade kuumim, ületades 2015. aasta uskumatu temperatuuritaseme,» ütles WMO juht Petteri Taalas avalduses.
ÜRO teatas Euroopa Keskpika Ilmaennustuse Keskuse (ECMWF) ja USA kosmoseagentuuri (NASA) andmetele tuginedes, et august oli sarnaselt juulile kõigi aegade kõige kuumem kuu, mida on eales registreeritud. Läinud kuu keskmine temperatuur oli 0,16 kraadi soojem kui varasem augustikuu rekord 2014. aastal.
WMO teatel oli selle aasta august 0,98 kraadi soojem kui augustikuu keskmine temperatuur aastatel 1950-1980. Teadlaste sõnul on planeedi soojenemise taga fossiilkütuste põletamine, mille mõju võimendab ookeane soojendav fenomen El Niño, mis lõppes tänavu juulis.
«Oleme olnud tunnistajaks kauakestvale erakordse kuumuse perioodile, mis on muutumas uueks normaalsuseks,» sõnas Taalas.
WMO kutsus valitsusjuhte allkirjastama ja ellu viima detsembris Pariis sõlmitud kliimalepet, mille eesmärgiks on piirata globaalne soojenemine sel sajandil alla kahe kraadi Celsiuse järgi tööstusrevolutsiooni eelse ajaga võrrelduna.


description: Šveitsi parlamendi alamkoda kiitis täna napi häälteenamusega heaks eelnõu burka keelustamiseks, kuid algatuse jõustamiseks sellest ei piisa.

title: Šveitsi parlament liigub burka keelustamise suunas

maintext:
Immigrantidevastase Šveitsi Rahvapartei (SVP) liikme Walter Wobmanni esitatud eelnõu läbis parlamendi 88 poolt- ja 87 vastuhäälega. Wobmanni eelnõu on väga sarnane 2013. aastal Ticino kantonis referendumil heaks kiidetud meetmele.
Mosleminaiste näokatte keeld jõustus kantonis 1. juulil.
«Burkakeelu eesmärk on avaliku korra säilitamine ning naiste väärikusest lugupidamine,» sõnas SVP liige. Burka keelustamise küsimuses rahvahääletuse korraldamiseks vajaliku 100 000 allkirja kogumine on alanud. Uuringud näitavad, et Šveitsi valijad toetavad burkakeeldu ülekaalukalt.
Kui keeld referendumil heaks kiidetakse, on Šveitsi valitsusel tarvis koostada seadusettepanek, mis vajab veel parlamendi heakskiitu.
Šveitsis elab umbes 350 000 moslemit.


description: Euroopa ühisarmeed pole vaja, kuid Euroopa Liit peab tugevdama oma piiride kaitset, ütles Läti president Raimonds Vējonis täna.

title: Läti president: Euroopa ühisarmeed pole vaja

maintext:
«Ma olen olnud kaitseminister ja võin öelda oma isikliku arvamuse, et me ei vaja Euroopa armeed,» lausus riigipea Buzzfeedile ÜRO Peaassamblee kõrvalt antud intervjuus.
«Jah, me peame tugevdama oma riiklikke sõjavägesid. Kuna suurem osa ELi riikidest on NATO liikmed, investeerime palju oma riiklike sõjavägede tugevdamisse ja arendamisse,» lisas Vējonis.
«Samal ajal peame tegema koostööd meie ELi piiride tugevdamisel,» lisas riigipea.
Euroopa ühisarmee ideesse suhtub skeptiliselt ka riigi välisminister Edgars Rinkevics, kelle sõnul on palju vastuseta küsimusi, näiteks ka see, kes otsustab selle armee kasutamise üle. Samuti viitas ta asjaolule, et taoline armee kopeeriks NATOt.
Saksamaa ja Prantsusmaa kaitseministrid tegid hiljuti ELi välisteenistusele saadetud dokumendis ettepaneku suurendada ELi kaitsealast koostööd, luues muu hulgas ka ühise sõjalise peakorteri.
Dokumendis soovitatakse muu hulgas veel ELi ühise kaitse-eelarve, satelliitjälgimissüsteemi ja sõjaväeakadeemia loomist ning logistika ja sõjaväemeditsiini ressursside jagamist. Siiski märgitakse avalduses, et eesmärk pole asendada iga riigi kaitseorganeid, nimetades neid liikmesriikide julgeoleku võtmeks.
Euroopa ühtse sõjaliste jõudude struktuuri loomisele on toetust avaldanud ka Euroopa Komisjoni president Jean-Claude Juncker ning ühenduse välispoliitikajuht Federica Mogherini.


description: Aktivistide sõnul tabas õhurünnak Süüria Araabia Punase Poolkuu keskusse teel olnud humanitaarabilasti Aleppo provintsi põhjaosas ja rnnakus hukkus 12 inimest, ÜRO sõnul tabas õhulöök vähemalt 18 veoautot.

title: Aktivistid: Süürias hukkus abikonvoid tabanud õhulöögis 12 inimest

maintext:
Õhulöögis said pihta vähemalt 18 veoautot 31 sõidukiga konvoist, teatas ÜRO.
Eesti aja järgi esmaspäeva hilisõhtul teatas Ühendkuningriigis asuv ühendus Süüria Inimõiguste Observatoorium, et Orum al-Kubra piirkonnas tabas õhurünnak humanitaarabilasti.
Ühendus lisas teisipäeva hommikul, et rünnakus hukkus 12 Punase Poolkuu vabatahtlikku ja veoautojuhti.
Rünnaku toimumist kinnitas ka Punane Rist, mille esindaja sõnul on olukord kohapeal äärmiselt kaootiline ja rünnaku toimumine šokeeriv.
Õhurünnak leidis aset vaid paar tundi pärast seda, kui Süüria valitsusväed teatasid, et nädal aega kestnud vaherahu on lõppenud.


description: Täna, 59 aastat tagasi toimus Siberis tuumakatastroof, millest vähesed kuulnud on. Kõštõmi plahvatust peetakse aga Fukushima ja Tšernobõli järel suuruselt kolmandaks tuumakatastroofiks.

title: Saladuses hoitud Siberi tuumakatastroofist möödub 59 aastat

maintext:
Kõštõmi katastroof leidis aset 1957. aasta 29. septembril, kui Uuralite ida osas plahvatas Tšeljabinski oblasti keemiakombinaadi Majak radioaktiivsete jäätmete hoidla.
Tehas asus kinnises linnas Tšeljabinsk-40 (aastail 1966–1994 Tšeljabinsk-65), mida polnud tollastel kaartidel. Kõštõm oli plahvatuskohale lähim kaartidele kantud nimi, muud seost Kõštõmil plahvatusega pole. Tšeljabinsk-40 kannab praegu nime Ozjorsk ja kanti kaartidele 1990.
Külma sõja haripunktis hoiti infot kiivalt kõigi eest, kaasa arvatud õnnetuse piirkonnas Uuralites elavate inimeste eest, kes radioaktiivse kiirituse tõttu veel siiani kannatavad.
Nõukogude ajal toodeti kombinaadis NLi tuumaarsenali tarbeks plutooniumi. Toona ei osatud aga radioaktiivsete jäätmete ohtlikkust hinnata ja võidurelvastumise tuhinas ei jätkunud keskkonna peale mõtlemiseks ka aega.
Tehase radioaktiivsed jäätmed visati lähistel asuvsse Tetša jõkke. Kombinaadi töötajatel praktiliselt mingit kaitseriietust ei olnud, peamiselt töötasid seal kohalikest vanglatest pärit sunnitöölised.
Esimene registreeritud tuumaõnnetus juhtus Majakis juba 1953. aastal, peale mida haigestus üks tehasetööline radiatsiooni üledoosist tingitud haigusesse, mille tulemusel amputeeriti tal radioaktiivse põletuse tõttu mõlemad jalad, mees jäi aga ellu. See oli esimene järgnevate aastakümnete jooksul jätkunud õnnetusjuhtumitest.
Plahvatuse põhjuseks kujunes radioaktiivsete jäätmete ülekuumenemine. Vedelaid radioaktiivseid jäätmeid hoiti nimelt tehasest 2 km kaugusel maa-aluses betoonkanjonis roostevabast terasest 300-kuupmeetristes konteinerites. Konteineri nr 14 jahutussüsteem riknes ja lülitati 1956. aastal välja. Arvati, et konteineri edasine jahutamine pole vajalik. Üle 300 °C kuumenenud jäätmed kuivasid ning konteineris tekkinud aur soodustas nitraatide ja atsetaatide teket jäätmete pindmises kihis ja õhus. Konteineri jälgimisseadme sädemest tekkis umbes 70–100 tonni TNT ekvivalendine plahvatus, mis paiskas hoidlast välja 70–80 tonni radioaktiivseid jäätmeid koguaktiivsusega 740 PBq (20 MCi), kirjeldab Wikipedia.
Piirkonnast, kus elas 270 000 inimest, evakueeriti vaid 11 000 ja seda järgneva kahe aasta jooksul. Paigalejäänuid sunniti katastroofi tagajärgi koristama ja hävitama nii oma põllud kui ka kariloomad. Inimestel puudus seejuures igasugune kaitseriietus.
Muslimovo elanik võtmas kohalikust kaevust vett. Ka see küla sai pärast Majaki keemiakombinaadis toimunud õnnetust kõvasti kiiritada. FOTO: Ria Novosti/Scanpix
Majaki tehase lähistel elanud Karabolka küla talunikele jäi plahvatusest mulje nagu oleks alanud tuumasõda. Paari päevaga hukkus radiatsiooni üledoosi 500 külaelanikust 300. Evakueerimine oli küll ametivõimude plaanides, aga ümberasustati vaid etnilised venelased. Ülejäänud külaelanikud olid tatarlased ning elasid Karabolkas edasi. Tänapäeval on sealsete elanike seas vähki haigestumise näitajad viis korda kõrgemad kui mujal Venemaal. Ka teistes ümbritsevates külades on vähidiagnoos ja erinevad geenihäired sagedased.
Lääne meedia Kõštõmi tuumaõnnetusest sisuliselt ei teadnud. Liikus küll kuulujutte, aga enne 1976. aastat, kui nõukogude bioloog ja dissident Žoress Medvedev avaldas artikli teadusväljaandes New Scientist, kus ta mainis Ida-Uurali 'tsooni', sellest kuuldud ei oldud. Alles 1982. aastal hakkasid lääne teadlased vaikselt kahtlema, et Ida-Uuralite saastatus ei tulenenud mitte tööstussaastest, oli tuumaõnnetuse tagajärg. Vene võimud tunnistasid Ida-Uurali «tsooni» olemasolu 1989. aastal.


description: Hiinas asuv soolajärv muutus osaliselt punaseks, kuid antud juhtumi puhul pole tegu mõne looduskatastroofiga, vaid selle taga on vetikad. Soolajärv asub Yunchengis.

title: Piltuudis: Hiina soolajärv värvus osaliselt punaseks


description: Iisraeli sõdurid tulistasid Läänekaldal täna hommikul juudiriigi sõjaväelast noaga rünnanud palestiinlast, teatas armee.

title: Iisraelis tulistati taas väidetavalt sõdureid rünnanud palestiinlast

maintext:
«Terrorist pussitas ning vigastas sõdurit Efratis,» teatas armee Twitteri vahendusel.
Nii ründaja kui sõdur toimetati haiglasse. Pussitajat tulistati pähe, kuid ta jäi ellu.
Tegemist on viienda rünnakuga Iisraeli julgeolekujõudude vastu alates reedest.
Efrat asub Hebroni linna lähistel Läänekaldal.
Reedel tapsid Iisraeli sõdurid kolm väidetavat Palestiina noaründajat, kaks Hebroni piirkonnas ning ühe okupeeritud Ida-Jeruusalemmas. Eile tapeti üks väidetavalt noaga sõduritele kallale tunginud palestiinlane Hebroni Tel Rumeida linnajaos.
AFP andmeil on alates mullu oktoobrist vägivallas hukkunud 227 palestiinlast, 34 iisraellast, kaks ameeriklast, üks jordaanlane, üks eritrealane ning üks sudaanlane.


description: Rootsist Helsingborgi lähedalt leiti maantee äärest põlev surnukeha. Mõrvas kahtlustatakse 40ndates eluaastates meest.

title: Rootsist leiti põlema süüdatud surnukeha

maintext:
Politsei ei kinnitanud meedias levivat teadet, et ohver oli naine. Küll aga teatas politsei, et juhtunuga seoses peeti täna kinni üks mees, keda kahtlustatakse mõrvas. Teadaolevalt elab mees Helsingborgis.
Surnukeha leiti eile õhtul poole üheksa paiku kohaliku aja järgi Bårslövi väikelinna lähistelt. Seejuures saadi väljakutse esmalt tulekahju kohta, kuid hiljem saabus teateid ka arvatavast surnukehast.
«Selle inimese identifitseerimiseks läheb ilmselt mõnda aega, kuna surnukeha on täiesti põlenud,» lisas politsei esindaja Nils-Erik Svensson.


description: Nigeri kaguosas tapeti 38 islamiäärmuslaste rühmituse Boko Haram võitlejat, teatasid reedel võimuesindajad.

title: Nigeris tapeti 38 Boko Harami islamisti

maintext:
Kaitseministeeriumi teatel tapeti pühasõdalased Nigeri ja Tšaadi valitsusvägede ühise sõjaväeoperatsiooni käigus piiriäärses Diffa regioonis. Rünnakus sai haavata kaks sõdurit. Operatsiooni käigus konfiskeeriti ühtlasi hulgaliselt tulirelvi, laskemoona ja muud sõjavarustust.
Nigeri kaitseministeeriumi eestkõneleja Moustapha Ledru täpsustas riiklikus telekanalis, et rünnak islamistidele korraldati Gueskerou ja Toumouri asulate ümbruses.
Kolmapäeval rüüstasid pühasõdalased Gueskerou ja süütasid elumajad.
"Ründajad süütasid Gueskerous elumajad ning varastasid kõik toiduained ja ravimid. Apteegid ja poed rüüstati täielikud," kinnitasid humanitaartöötajad.
Boko Harami seitse aastat kestnud vägivallalaines on Nigeris, Nigeerias, Tšaadis ja Kamerunis tapetud vähemalt 20 000 inimest ja 2,6 miljonit on kaotanud kodu.


description: Info Venemaast lähtuva ohu suurenemise kohta oli otsustav tegur selleks, et paigutada Gotlandi saarele planeeritust varem Rootsi relvaüksused, kirjutas täna ajaleht Dagens Nyheter.

title: Gotlandile saadeti väed Venemaast lähtuva ohu tõttu -

maintext:
Ajalehe teatel on oht ja selle iseloom tunnistatud ülisalajaseks ning seda ei saa valitsuse otsuseta avalikustada, vahendas uudisteportaal The Local.
Rootsi relvajõudude ülemjuhataja Micael Bydén ja kaitseminister Peter Hultqvist on alates suvest rääkinud riigi julgeolekuolukorra halvenemisest. Armee teatas üksuste valmisoleku välkkontrollide alustamisest ning saatis 150-mehelise üksuse riigi keskosast Skövdest Gotlandile õppustele.
Eelmisel kolmapäeval andis relvajõudude ülemjuhataja korralduse üksusel jääda saarele. Sellega toodi varasemaks senine otsus paigutada relvajõud strateegilise asukohaga Gotlandile alates 2017. aasta lõpust.
«Luurepildis on midagi juhtunud, kuid rahvas ei tea, mis täpselt. Kuid me näeme selle tagajärgi. Sõjaväeüksuse kiire paigutamine Gotlandile on erandlik,» ütles luureanalüüsi professor Wilhelm Agrell ajalehele.
Rootsi kaitsejõudude pressiesindaja Jesper Tengroth eitas, nagu olnuks otsuse taga väed Gotlandile jätta mingi konkreetne sündmus. «Pigem on selle taga aja jooksul halvenenud olukord meie ümbruses. Mis puutub Dagens Nyheteri infosse, siis oma luuretööd me ei kommenteeri,» ütles Tengroth uudisteagentuurile TT.
Opositsiooniline kaitsepoliitika kõneisik Hans Wallmark ütles, et kuigi valitsus ei ole teda Venemaast lähtuva ohu kasvust teavitanud, ei tulnud ajalehes avaldatud info talle üllatusena. «See näitab julgeolekupildi pidevat halvenemist Läänemere ümbruses,» ütles Wallmark TT-le.
Rootsi lõpetas sõjaväelaste alalise kohaloleku Gotlandil ehk Ojamaal 2005. aastal ning valitsus otsustas selle eelmise aasta märtsis taastada.


description: Kanada idaosas evakueeriti umbes 60 kooli ja ülikooli õpilased faksiga saadetud pommiähvarduse tõttu, teatas politsei täna. Reutersi andmetel on vähemalt ühele USAs asuvale koolile sarnane ähvardus tehtud.

title: Kanadas evakueeriti pommiohu tõttu üle poolesaja õppeasutuse

maintext:
Kõik Kanada väikseimas Prints Edwardi saare provintsis asuvate põhi- ja keskkoolide õpilased toimetati turvalistesse kohtadesse, kuhu vanemad saavad neile järele tulla, lisas politsei. Suletud on ka Prints Edwardi saare ülikool ning Hollandi-nimeline kolledž.
Prints Edwardi saare politsei sõnul pole seni koolidest midagi kahtlustäratavat leitud.
Evakueerimise põhjustas Nova Scotia provintsi politseile saabunud ähvardus, milles ähvardati pommiplahvatusega provintsis asuvat kolme ülikoolilinnakut. Ülikoolilinnakud on nüüdseks evakueeritud.
Politsei on lubanud korraldada peagi pressikonverentsi.


description: Rootsi sõjavägi kutsus oma töötajaid olema valvsad hiljuti ilmsiks tulnud arvatavate spionaažijuhtumite tõttu, teatas kohalik meedia.

title: Rootsi armee hoiatas spioonide eest

maintext:
«Igal nädalal saan teateid rohkem või vähem tõsisema spionaažitegevuse kohta,» kommenteeris Rootsi Põhja sõjaväeringkonna ülem Mikael Frisell uudiseportaali The Local vahendusel telekanali SVT eile avaldatud teadet, et kaitsejõudude töötajatele on saadetud memo, milles kutsutakse neid üles olema valvel võimaliku luuretegevuse pärast.
Ka viitas SVT kinnitamata andmetele, nagu oleks Põhja-Rootsis toimunud NATO õppuse käigus ähvardanud venelased Luleå pubis ühte NATO ohvitseri. Väidetavalt olevat ähvardajad näidanud ohvitserile pilte tema perest ning nõudnud infot õppuse kohta.
«Ma võin teile öelda, et Norrbottenis (lään, mille pealinn on Luleås – toim) toimunud õhuõppuse Ace käigus sain ma julgeolekuaruande, et ühe isikuga on kontakti võetud, kuid ma ei taha rohkem lisada,» kommenteeris Frisell.
Möödunud nädalal teatas Rootsi kaitsevägi, et välisriikide spioonid kogusid luure- ja muud infot ka augustis Rootsi lõunaosas toimunud sõjaväeõppustel. Sel kuul avas Rootsi kaitsevägi ka spetsiaalse telefoniliini, mille abil saavad inimesed anda vihjeid kahtlase käitumise kohta, mis võib olla seotud luuretegevusega.
«Kõik peavad aru saama, et see, mis praegu toimub, leiab tõesti aset Rootsis ja me peame hakkama seda tõsiselt võtma,» lisas Frisell.
Rootsi meedia andmetel on vahejuhtumeid olnud veelgi. Näiteks kirjutas päevaleht Svenska Dagbladet eile kahtlastest isikutest Läänemerel Gotlandi saarel hiljuti toimunud õppustel.
«Inimesed välismaa numbrimärgiga autodes lähenesid sõduritele ja küsisid erinevaid küsimusi õppuste kohta,» ütles kolonelleitnant Hans Håkansson.
Rootsi kaitsevägi on tunnistanud, et nn julgeolekuintsidendid on viimastel aastatel sagenenud, kuid selle põhjuseks võib olla kasvanud tähelepanelikkus. «Me teame ka, et püütakse otsida kontakti, toimub luuretegevus ning et kaitse all olevatel objektidel on olnud loata isikuid,» märkis kaitseväe esindaja Jesper Tengroth päevalehele Aftonbladet.
Rootsi peaminister Stefan Löfven eitas aga üleeile väiteid, nagu avaldaks Venemaa kasvavat sõjalist survet põhjusel, et Rootsi otsustas tugevdada Gotlandi kaitset.


description: Filipiinide äärmusrühmituse Abu Sayyaf liikmed vabastasid norralase, kes võeti pantvangi eelmisel aastal, teatasid armeeametnikud täna.

title: Abu Sayyafi äärmuslased vabastasid norralasest pantvangi

maintext:
Kjartan Sekkinstad lasti vabaks täna pärastlõunal Sulu provintsis. Sõjaväelased võtsid ta oma hoole alla ja andsid üle Filipiinide ametnikele.
Samad mässulised lõikasid varem pea maha kahel kanadalasel, kuna nende vabastamise eest nõutud tohutut lunaraha ei makstud.
Valitsusväed alustasid seejärel mässulistele ulatuslikku pealetungi.


authors:
Erik Eenlo
Bns-I Välisuudiste Toimetaja

description: New Yorgi pommimehele esitati süüdistus massihävitusrelva kasutamises

maintext:
USA võimud esitasid teisipäeval New Yorgi ja New Jersey pommiplahvatuste arvatavale korraldajale Ahmad Khad Rahamile muuhulgas süüdistuse massihävitusrelva kasutamises.
Süüditused, mille esitas Manhattani kohtule USA prokurör Preet Bharara, hõlmavad ka pommiplahvatuse korraldamist avalikus kohas, vara hävitamist ning purustava seadme kasutamist, seisab süüdistuses.
New Jerseys on talle esitatud süüdistus ebaseaduslikus relvaomamises ning viies politseiametniku tapmiskatse süüdistuspunktis.
Politsei uurib laupäeval New Yorgi Chelsea linnajaos 31 inimest vigastanud pommiplahvatuse motiive. Samast linnajaost leiti teinegi pomm, mis ei plahvatanud.
Samuti laupäeval jäeti New Jerseys raja äärde peidetud torupommi plahvatuse tõttu ära merejalaväelaste jooksuvõistlus. Lisaks leidsid USA võimud New Jerseys Elizabethis raudteejaama prügikorvist mitu lõhkekeha.
Süüdistuse kohaselt olid Elizabethist leitud viiel torupommil ja Chelseas kahjutuks tehtud lõhkekehal Rahami sõrmejäljed.
Võimud kahtlustavad, et lisaks kahele plahvatanud pommile ehitas Rahami veel kaheksa pommi, mis ei plahvatanud.
Rahami, 28-aastane Afganistani päritolu USA kodanik, sai esmaspäeval New Jerseys Lindenis tulevahetuses politseiga haavata.
Kahtlustatav jäi ise Chelsea linnajaos ka turvakaameratele ning prokuröride sõnul ostis ta pommimaterjalid suve jooksul internetikauplusest eBay.
Ilmselt Rahamile kuuluv sotsiaalmeediakonto yaafghankid786 oli oma lemmikuteks liigitanud kaks pühasõdalaste videot ning talt leiti käsitsi kirjutatud märkmik, kus kiideti Osama bin Ladenit ja kritiseeriti USA sõdu Afganistanis, Iraagis ja Süürias, ütlesid süüdistajad.
Föderaalne Juurdlusbüroo (FBI) teatas teisipäeval, et uuris 2014. aastal Rahami tegevust.
"FBI viis läbi siseandmebaaside läbivaatamise ja ametkondadevahelise kontrolli toiminguid ning mitu intervjuud, millest ükski ei tuvastanud sidemeid terrorismiga," teatas FBI avalduses.


description: Tuvastamata relvastatud isik tappis eile hilisõhtul kaks Saudi politseinikku šiiidi enamusega Dammami linnas, sõnas Saudi Araabia siseministeerium, kirjeldades rünnakut kui terroriakti.

title: Kaks politseinikku tapeti šiiidi enamusega Saudi Araabia linnas

maintext:
Kaks politseinikku, kes patrullisid teenistusautos, langesid tule alla kell 23:30 kohaliku aja järgi, teatas ministeeriumi kõneisik Saudi pressiagentuurile.
Mõlemad korrakaitsjad tunnistati haiglasse jõudes surnuks.
Ministeeriumi kõneisik ei täpsustanud, kes oli rünnaku eest vastutav, kuid sel aastal on olnud juba eelnevalt mitmeid politseivastaseid rünnakuid riigi idaosas. Jaanuaris tapeti rünnakutes neli korrakaitsjat.
Sunniitliku enamusega Saudi Araabia šiiavähemus on pikalt kurtnud diskrimineerimise üle ning alates 2011. aasta Bahreini šiiitide ülestõusu mahasurumisest alates on riigis puhkenud sporaadilised rahutused.


description: Suurbritannia – multikultuurne riik, mis on andnud uue võimaluse tuhandetele raske minevikuga põgenikele, kellest enamik on hästi ühiskonda integreerunud. Somaallaste lugu on paraku kujunenud kardinaalselt erinevaks.

title: Somaallaste jõugud terroriseerivad Suurbritanniat


description: Süürias Aleppo linna lähistel eile õhtul liikunud ÜRO abikonvoid ei rünnanud ei Vene ega Süüria sõjalennukid, teatas täna Moskva.

title: meie ÜRO abikonvoid ei rünnanud -

maintext:
«Vene ja Süüria õhujõud ei sooritanud ühtegi õhulööki ÜRO abikonvoile, mis liikus Aleppo edelaosas,» ütles Vene kaitseministeeriumi pressiesindaja Igor Konašenkov uudisteagentuuridele edastatud avalduses.
ÜRO teatel tabas eileõhtune rünnak Orum al-Kubra linna suundunud abikonvoid. Konvoi 31-st veoautost purunes vähemalt 18. Punase Risti teatel hukkus vähemalt 20 inimest, kelle seas oli üks organisatsiooni töötaja.
Konašenkovi sõnul näitavad sündmuspaigal tehtud aktivistide videod, et sõidukitele tekkinud kahjude taga ei olnud õhurünnak.
«Kõik videos näidatu on veose põlema puhkemise otsene tagajärg ning see algas kummalisel kombel samal ajal, mil mässulised läksid Aleppos ulatuslikule pealetungile,» väitis Konašenkov.
Washington rõhutab, et veokite asukoht oli teada nii Süüria valitsusele kui ka Venemaale, kuid Moskva sõnul teadsid seda ainult mässulised.


description: Hiina kaguosas eile maalihke alla jäänud külades on kadunuks kuulutatud 32 inimest, teatas riiklik uudisteagentuur Xinhua.

title: Hiinas on maalihke järel kadunud 32 inimest


description: Ameerika Ühendriikide juhitava koalitsiooni õhurünnakus, milles hukkus laupäeval kümneid Süüria valitsusväelasi, osales kaks Taani hävitajat F-16, avaldas täna Kopenhaagen.

title: Taani lennukid ründasid Süüria valitsusvägesid

maintext:
Taani sõjavägi teatas avalduses, et teeb täielikku koostööd koalitsiooni juurdlusega Deir Ezzori provintsis korraldatud õhurünnaku suhtes.
USA kaitseministeerium möönis hiljem, et see võis kogemata tabada valitsusväelasi.
Taani relvajõudude sõnul oleks tegu kahetsusväärse juhusega. Rünnak katkestati kohe pärast seda, kui Venemaalt saadi infot selle kohta, et see tabas terrorirühmitise Islamiriik (ISIS) asemel valitsusväelasi, lisasid Taani relvajõud.


description: BBC teatel vaatas USA presidendikandidaatide, vabariiklase Donald Trumpi ja demokraat Hillary Clintoni esimest, 98 minutit kestnud teledebatti rekordiline arv inimesi, keda oli 84 miljonit.

title: Trumpi ja Clintoni teledebatti vaatas rekordiline arv inimesi

maintext:
Eelmine teledebati vaatamise rekord oli 36 aastat tagasi, kui Jimmy Carteri ja Ronald Reagani debatti 1980. aastal vaatas 80,6 miljonit inimest.
Trumpi ja Clintoni debati vaatajate hulka arvati kõik need, kes jälgisid seda 13 USA telekanalil, kus seda otsesaatena üle kanti. Tegelik vaatajate arv on tõenäoliselt suurem, sest sellest debatist oldi huvitatud ka teistes riikides, kus seda jälgiti interneti vahendusel.
Trump sõnas eile oma toetajatele, et ta oli debati polulaarsuses kindel juba enne selle toimumist ning ta lubas järgmistes debattides veelgi paremini esineda.
Clintoni arvates oli tema see, kes esimesel väitlusel domineeris, sest Trump olevat oma vastustega hätta jäänud.
Trumpi ja Clintonit ootab ees veel kaks debatti, millest esimene on 9. oktoobril ja teine 19. oktoobril. Valimispäev on 8. november.
CNNi küsitluse kohaselt arvas 62 protsenti vastanutest, et Clinton oli debatis tugevam ja edukam kui Trump. 27 protsenti pidas Trumpi tugevamaks.
CNBC küsitlus näitas vastupidist tulemust, sest 61 protsendi küsitlutetute arvates sai Trump esimesel väitlusel paremini hakkama kui Clinton. Clintonit pidas edukaks 39 protsenti.
Public Policy Polling küsitluse, milles osales 1002 inimest, kohaselt oli esmadebatil edukam Clinton. Seda arvas 51 protsenti küsitletutest. Trumpi pidas edukaks 40 protsenti ning üheksa protsenti ei osanud vastata.


description: Somaalias hukkus täna enesetapurünnakus kõrge sõjaväekomandör ja neli tema ihukaitsjat, ütlesid ametnik ja pealtnägijad.

title: Somaalias hukkus enesetapuplahvatuses kõrge sõjaväekomandör

maintext:
«Toimus suur plahvatus, mille põhjustas lõhkeainelastis auto. Hukkus mitu sõjaväelast, kaasa arvatud kõrge sõjaväekomandör,» ütles julgeolekuametnik Abdiaziz Mohamed.
Pealtnägijate sõnul liikus sõiduk mööda teed, kui ühtäkki rammis seda teine sõiduk, mis seejärel plahvatas.
«Plahvatus oli tohutu. Nägin kogu sündmuspaiga kohal kõrgumas suitsu ja leeke,» lausus pealtnägija Abdi Hassan.
«Meile öeldi, et enesetapurünnakus tapeti kindral Gobale,» lisas ta.
Rünnaku eest võttis vastutuse terrorivõrgustikuga Al-Qaeda seotud äärmusrühmitus Al-Shabaab.


description: USA vabariiklaste presidendikandidaat Donald Trump möönis reedel, et praegune Ühendriikide president Barack Obama sündis tõepoolest USAs.

title: Trump: Barack Obama sündis Ühendriikides

maintext:
«President Barack Obama sündis Ühendriikides ja punkt,» ütles ärimagnaat pressikonverentsil.
Trump oli varem seadnud kahtluse alla Obama sünnitunnistuse, mille kohaselt sündis praegune riigipea Hawaii osariigis.
Samas kordas Trump, et Obama päritolu «vandenõuteooria» algatas demokraatide presidendidkandidaadi Hillary Clintoni kampaaniameeskond 2008. aastal.
Clinton ning tema meeskond on seda väidelt jõuliselt tagasi lükanud.
«Mina viisin selle lõpuni. Teate küll, mida ma selle all mõtlen,» ütles Trump vandenõu kohta.


description: Londonis avaldas laupäeval umbes 20 000 inimest meelt põgenike toetuseks, üritusel kutsuti peaminister Theresa Mayd tegema enamat põgenikekriisiga toimetulemiseks.

title: Londonis avaldati meelt põgenike toetuseks

maintext:
Meeleavaldajad kandsid värvikirevaid loosungeid ja plakateid ning skandeerisid hüüdlauseid, muu hulgas «ütle seda valjult, ütle seda selgelt: põgenikud on siin teretulnud!», «keegi pole ebaseaduslik» ning «lõpetage uputamine». Samuti skandeeriti «põgenikud - las nad jäävad, deporteerime Theresa May!».
Meeleavalduse korraldas ühendus Solidaarsus Põgenikega ning seda toetasid teiste seas Amnesty International, Oxfam, Piirideta Arstid ning Põgenike Nõukogu.
Üritus korraldati enne esmaspäeval ÜRO-s aset leidvat põgenike ja migratsiooni teemalist tippkohtumist, mida võõrustab USA president Barack Obama ja kus teiste seas osaleb ka Briti peaminister Theresa May.
May eelkäija David Cameron teatas eelmisel aastal, et Ühendkuningriik võtab järgmise viie aasta jooksul vastu kuni 20 000 Süüria põgenikku.


description: Euroopa Komisjoni sõnul toimetab Euroopa Liit Kreekasse jäänud 30 000 põgenikku 2017. aasta lõpuks teistesse liikmesriikidesse.

title: EL paigutab Kreekasse jäänud põgenikud ümber 2017. aasta lõpuks

maintext:
«Tänu Kreeka asüüliteenistuse võimekuse suurenemisele ja liikmesriikide pingutustele, peaks olema võimalik ülejäänud praegu Kreekas viibivad asüülitaotlejad (umbes 30 000 inimest) järgmise aasta lõpuks ümber paigutada,» seisab komisjoni raportis. Komisjoni kinnitusel on juba tehtud märkimisväärseid edusamme, ehkki seni on Kreekast ja Itaaliast teistesse riikidesse viidud vaid 5651 põgenikku.
2015. aasta septembris vastu võetud plaan näeb ette kahe aasta jooksul 160 000 inimese ümberpaigutamise. «Ümberpaigutamine peab õnnestuma,» ütles rändevolinik Dimitris Avramopoulos avalduses.
Schengeni liikmesriikidest viis kehtestasid erakorralise piirikontrolli ning EL lubab sellel jätkuda, kuid otsus piirikontrolli uue kuuekuulise pikendamise osas võetakse vastu novembris. ELi teatel kavatsetakse Schengeni nõutud vaba liikumine taastada täies mahus aasta lõpuks.


description: Moskvas esitleti analüütilist raportit «NATO: potentsiaal ja kavatsused». Selle autorid ja eksperdid püüdsid põhjendada teesi NATO agressiivsusest ja Moskva vajadusest rakendada vastumeetmeid.

title: Moskvas esitleti raportit NATO kohta: allianss on agressiivne ja see nõuab vastumeetmeid

maintext:
Moskva eksperdid selgitasid, et Eesti ja Läti on ise süüdi, et Vene sõjalennukid rikuvad Baltimaade õhupiiri, kuna Balti riigid arendasid suhete tugevdamist Washingtoniga Moskva kiuste, vahendas ERRi uudisteportaal «Aktuaalset kaamerat».
«Neid riike Moskva ei aktsepteeri riikidena, vaid nagu territooriume, kus on Ameerika baasid. See tähendab, et meil ei ole enam Vene-Eesti või Vene-Läti suhteid, on vaid Vene-Ameerika suhted ja muu on tuletis neist. Sellest ongi lennud ja kõik muu,» sõnas Moskva ülikooli maailmapoliitika teaduskonna dotsent Aleksei Fenenko.


description: Egiptuse kohus jättis laupäeval jõusse otsuse külmutada mitme inimõiguslase varad.

title: Egiptuse kohus külmutas mitme prominentse inimõiguslase varad

maintext:
Kairo kohtu otsuses nimetatud viie aktivisti hulgas on Gamal Eid ja Bahey el-Din Hassan, kes juhivad kaht tuntud inimõigusorganisatsiooni, samuti uuriv ajakirjanik Hossam Baghat, kes asutas inimõigusgrupi.
Ülejäänud kaks on Mostafa al-Hassan ja Abdel Hafez al-Tayel.
Nad seisavad silmitsi süüdistustega välisriikidest ebaseaduslikult raha saamises ja selle kasutamises riikliku julgeoleku kahjustamiseks. Nad on osa laiemast kohtuasjast inimõigusorganisatsioonide vastu Egiptuses.
Süüdimõistmise korral ootab neid kuni 25-aastane vangistus.
Amnesty International nimetas kohtuotsust häbituks püüdeks inimõigusaktiviste vaigistada.
Otsust kritiseeris ka New Yorgis baseeruv Human Rights Watch.


description: Kogu Lõuna-Austraalia osariik on suure tormi tõttu elektrita, võimud on välja andnud tormi tugevnemise hoiatuse.

title: Kogu Lõuna-Austraalia osariik on elektrita

maintext:
1,7 miljoni elanikuga Lõuna-Austraalia osariik, mis on poolteist korda suurem kui Prantsusmaa, kaotas elektri peale tugevaid äikesetorme, 140 km/tunnis puhuvat tuult, paduvihma ja rahet. Austraalia meteoroloogiainstituudi andmetel on tegemist mitme aasta tugevaima tormiga.
Osariigis ei tööta ka valgusfoorid, mis on põhjustanud kaose suuremates linnades.
Millal elektriühendus taastatakse on hetkel teadmata. Praegu tegeletakse elektrikatkestuse põhjuse otsimisega. Ilmaennustuste kohaselt jätkub torm ka homme.


description: Tegemist on naisega, kelle isiksus nõuab austust. Tema puusal puhkab 9-millimeetrise kaliibriga püstol, päästikult tihedast kasutamisest maha kulunud värv, vahendab CNN.

title: Iraagi koduperenaine, kes ISISe võitlejate päid küpsetab

maintext:
«Ole vait ja püsi paigal,» sõnab üleni musta riietatud naine enda taga seisvatele meestele. Mehed vaikivad ja kohendavad relvi.
Kõnealune naine on 39-aastane Wahida Mohamed, paremini tuntud kui Um Hanadi, kes juhib Iraagis Shirqati piirkonnas umbes 70 mehest koosnevat väikest armeed. Linn asub kõigest 80 kilomeeti kaugusel Mosulist.
/ Kuvatõmmis portaalist
Tema ja ta mehed aitasid hiljuti riiklikel julgeolekujõududel linna ISISe vägedest puhastada. Ta on haruldus.
«Ma alustasin terroristidega võitlemist 2004. aastal ja tegin koostööd Iraagi riiklike koalitsioonivägedega,» rääkis Mohamed. «Mulle on teinud tapmisähvardusi ISISe juhtkond, kaasa arvatud Abu Bakr al-Baghdadi isiklikult.»
«Ma olen nende tagaotsituimate inimeste nimekirjas esimeste seas. Oma autost olen pomme avastanud mitu korda,» lisab ta.
Um Hanadi esimene abikaasa suri võitluses, misjärel naine abiellus uuesti aga ISIS tappis selle aasta alguses ka tema teise abikaasa. Võitluses džihaadirühmitusega on samuti surnud naise isa ja kolm venda. «Ta tapsid ka mu lambad, koerad ja linnud,» sõnab Um Hanadi. «Aga see kõik ei ole takistanud mind võitlemast.»
«Nad on üritanud mind tappa kuus korda. Mul on šrapnellitükid peas ja jalgades,» sõnab naine, samal oma pearätti lahti harutades, et arme näidata.
/ Kuvatõmmis portaalist
«Ma võitlesin nende vastu, raiusin maha nende pead ja keetsin need ära ning põletasin nende kehad,» hoopleb Um Hanadi. «See kõik on jäädvustatud. Te võite vaadata mu Facebooki lehekülge.» Ja CNN, kes naisega intervjuu tegi, vaataski.
Mitmete naise sotsiaalmeediasse postitatud piltide hulgas, leidubki jäädvustusi temast- üleni musta riietatuna- hoidmas näiliselt värskelt maha raiutud pead. Teine pilt on tehtud potist, mille sees keemas kaks maha raiutud pead. Kolmandal pildid seisab Um Hanadi osaliselt põlenud kehade keskel. Pildid- kas ehtsad või töödeldud, pole kindel- edastavad kindla sõnumi, mille sisus on raske kahelda.
Um Hanadi kirjeldab ennast kui koduperenaist ja tal on kaks tütart, kes naise sõnul on treenitud ning valmis vajadusel võitlema.


description: Kremli pressiesindaja Dmitri Peskov peab võimalikuks, et Vene president Vladimir Putin külastab 2016. aasta oktoobris Türgit.

title: Putin külastab oktoobris Türgit


description: Kesk-Ameerikas asuva Nicaragua lääneosa raputas maavärin magnituudiga 5,1, võimude teatel on vähemalt üks hukkunu ning viis inimest sai vigastada.

title: Pildid: Nicaraguat tabas maavärin magnituudiga 5,1, hukkus vähemalt üks inimene

maintext:
Maavärin mõjutas elu nii Puerto Momotombo osariigis kui pealinnas Managuas, kus evakueeriti hoonetest tuhandeid inimest, edastab foxnews.com.
Nicaragua valitsuse pressiesindaja Rosario Murillo teatel suri Nagarote`is elanud 78-aastane naine, kes sai maavärina ajal infarkti.
Nicaragua Punase Risti esindaja Marcio Oconi andmetel sai viis inimest vigastada maavärina epitsentrile kõige lähemal asuvas linnas La Paz Centros. Looduskatastroofi tagajärjel jäi see linn elektrita ja mitmed hooned varisesid.
USA geoloogiateenistus edastas, et selle maavärina magnituud oli 5,1. Samas Nicaragua seismoloogide andmetel oli maavärina magnituud 5,5.
Maavärin toimus kell 10.49 kohaliku aja järgi, epitsenter oli Nicaragua pealinnast Managuast 45 kilomeetri kaugusel loodes. Hiljem oli veel mitu järeltõuget.
Rosario Murillo teatel ollakse Nicaraguas maavärinateks hästi ettevalmistunud ja inimesed ei tekita paanikat. Samas on maavärinad alati ootamatud ja see tekitab kõhedust.


description: Läti kaitseminister Raimonds Bergmanisi sõnul peetakse suurtükkide hankimiseks Austria kõrval kõnelusi ka USA ja Norraga.

title: Läti peab haubitsate ostmiseks kõnelusi Austria, USA ja Norraga

maintext:
Bratislavas Euroopa Liidu kaitseministrite mitteametlikul kohtumisel viibiv Bergmanis ütles, et üks riik, kellelt Läti võib väliselt tanke meenutavaid iseliikuvaid haubitsaid ning muud suurtükivarustust osta, on Austria. Samas peab Läti tema sõnul suurtükkide ja miinipildujate ostmiseks kõnelusi ka Norra ja Ühendriikidega, ent läbirääkimiste tulemus on teadmata.
Bergmanise arvates on võimalik osta osa varustust ühelt ja osa teiselt riigilt.
Kaitseminister kinnitas eelmisel nädalal BNSile, et Läti kaalub uute või kasutatud iseliikuvate haubitsate ostmist.
«Suurtükkide tuletoetuse arendamine on üks Läti relvajõudude prioriteete ning 2017. aasta kaitse-eelarves on selleks eraldatud 14 miljonit eurot,» lausus kaitseminister. Erinevalt Leedust Lätil hetkel haubitsaid ei ole. Leedu ostis 2015. aastal Saksamaalt 15 Panzerhaubitze 2000 liikurhaubitsat.


description: Ukrainas tuvastati 72 ebakvaliteetse alkoholi tarbimise juhtu, millest 35 osutus surmavaks.

title: Ukrainas nõudis salaalkohol nädalaga 35 inimese elu

maintext:
Toiduohutusameti pressiteenistus edastas täna, et 21.-29. septembrini leidis Harkivi oblastis aset 58 surrogaatalkoholimürgistuse juhtumit, 25 juhul inimene suri. Donetski oblastis oli üheksa mürgistusjuhtu, neist viis surmavat, ka Mõkolaivis suri viis inimest. Kokku on teada 72 mürgistusjuhtu, millest 35 on lõppenud surmaga.
«Sellega seoses pöördus toiduohutusamet rahandus- ja siseministeeriumi, oblasti- ja Kiievi linnavalitsuse poole palvega tõhustada võitlust salaalkoholi tootmise ja levitamisega,» seisis avalduses.
Toiduohutusametile tehti ülesandeks kontrollida oma pädevuse piires mürgistuste põhjuste ja tingimuste kõrvaldamist. Toiduohutusamet kutsub inimesi üles mitte mingil juhul ostma ja tarvitama tundmatut päritolu alkoholi.
«Selline toode võib põhjustada raskeid, sageli parandamatuidki tervisekahjustusi ja surma,» seisis teates.
28. septembri seisuga oli Harkivis surrogaatalkoholi tarbimise tagajärjel surnud juba 28 inimest.


description: Vene ja Hiina mereväe alused harjutasid edukalt õhutõrjet ühisõppustel Naval Interaction 2016, sõnas Vene mereväe ametnik täna.

title: Vene ja Hiina sõjalaevad harjutasid ühisõppustel õhutõrjet

maintext:
Naval Interaction 2016 mereväeõppustel osalevad laevad läbisid harjutused Lõuna-Hiina meres.
Vene sõjalaevad Admiral Tributs ja Admiral Vinogradov ning Hiina sõjalaevad Guangzhou, Huangshan, Daqing ja Sanya harjutasid tankeri ning varustuslaeva eskortimist. Samuti harjutati õppustel õhutõrjet, teatas ametnik.


description: Vene võimupartei Ühtne Venemaa edumaa on kasvamas, kui 50 protsenti pühapäevastel riigiduuma valimistel antud häältest on loetud, teatas keskvalimiskomisjon ööl vastu esmaspäeva.

title: Pooled häältest loetud, Ühtse Venemaa toetus on üle 53 protsendi


description: Hiina politsei pidas kinni mehe, keda kahtlustatakse riigi edelaosas Yunnani provintsi asulas 19 inimese tapmises, teatasid neljapäeval võimuesindajad.

title: Hiina politsei pidas kinni 19 inimese tapmises kahtlustatava mehe

maintext:
Kahtlusalusena võeti kinni samas külas elav 27-aastane mees, kes saadi kätte provintsipealinnast Kunmingist.
Riikliku uudisteagentuuri Xinhua teatel leiti külaelanikud neljapäeva hommikul kodunt tapetuna. Ohvrite hulgas on 11 meest ja kaheksa naist. Mõrvatutest noorim oli vaid kolmeaastane ja kõige vanem 72-aastane.
Politsei hinnangul ei ole veresaun seotud terrorismiga. Politsei ei täpsustanud veretöö motiivi ega ka seda, kuidas ohvrid olid tapetud.


description: USA kosmoseagentuuri NASA satelliitpiltidelt selgub, et Siberis sel kuul ootamatult punaseks värvunud Daldõkani jõega on varemgi midagi sarnast juhtunud.

title: NASA pildid paljastasid, et Siberi jõgi on varemgi punaseks värvunud

maintext:
Venemaa ühest saastatumast tööstuslinnast Norilskist läbi voolav Daldõkan on 1990. aastatest alates korduvalt punaseks muutunud, kirjutab Popular Science.
Daldõkani jõgi eelmisel nädalal. Fotod: Scanpix
Kaevanduse ja metallurgia tegeleva ettevõtte Norilsk Nickel teatas, et neile kuuluva Nadežda metallurgiatehase üks tammidest hakkas paduvihma tõttu üle ajama ning seetõttu jõudsidki jäätmed lõpuks jõevette.
Vene loodusvarade ministeerium algatas reostuse põhjuste selgitamiseks uurimise, kuid hetkel kogutud andmed ei toeta ammendavalt ühtegi hüpoteesi.
NASA sateliitpiltidelt näeb, et sarnased reostused toimusid ka eelmisel kuul ning 2001. aasta augustis. Mõlemal aasta jäädvustustelt võib jälgida, kuidas keemilisi jäätmeid tehasest eemale toimetava toru kõrval jookseb kilomeetrite kaupa punast värvi vesi.
NASA SATELLIITPILDID DALDÕKANIST:
Daldõkani jõgi selle aasta 10. augustil. Foto: NASA


description: Rekordmadala valimisaktiivsuse tõttu saavutas Venemaa parlamendivalimistel pühapäeval uues duumas absoluutse enamuse võimupartei Ühtne Venemaa, samal ajal kui liberaalsete erakondade jaoks oli tulemus kõigi aegade halvim.

title: Vene duumavalimised: välja tuli nagu alati


description: Põhja-Koreas läbis edukalt maapealsed katsetused uus suure võimsusega raketimootor, teatas riigimeedia teisipäeva hommikul.

title: Põhja-Korea testis edukalt uut tüüpi raketimootorit


description: Itaalia keskosa augusti lõpul raputanud ränga maavärina ohvrite arv on tõusnud 297ni, teatas reedel tsiviilkaitseamet.

title: Itaalia maavärina ohvrite arv on tõusnud 297ni

maintext:
Enam kui kaks nädalat tagasi leidis Itaalias aset ulatuslik maavärin, mis nõudis ligi 300 inimese elu. Üllataval kombel õnnestus päästjatel veel rusude alt leida lemmikloomi, kes olid elus ja ilma suuremate vigastusteta.
Video: Charlie Hebdo kujutas Itaalia maavärina ohvreid makaronide ja lasanjena
Prantsuse satiiriväljaanne Charlie Hebdo langes kriitika alla, kuna kujutas Kesk-Itaalia maavärina ohvreid makaronide ja lasanjena.
Piltuudis: Itaalia tuletõrjujad riputavad Jeesuse kuju
Kesk-Itaalias Amatrice linnas jätkusid eile leinatalitused möödunud nädalal maavärinas hukkunute ärasaatmiseks.
Prokurör: maffia tuleb maavärinapiirkonna ülesehitamisest eemal hoida
Itaalia juhtiv maffiavastane prokurör Franco Roberti teatas, et maavärinapiirkonna ülesehitamisest tuleb maffia eemal hoida.
Itaalia maavärinapiirkonnas kuulutati välja eriolukord
Itaalia võimud kuulutasid sel kolmapäeval maavärina tõttu Kesk-Itaalias kannatada saanud alal välja eriolukorra, et päästetööde tegemist hõlbustada.
Itaalia maavärinaohvrite seas on vähemalt kaheksa välismaalast
Kesk-Itaaliat raputas maavärin magnituudiga 6,2 ning hukkus 250 inimest, kelle seal on nüüdsetel andmetel ka vähemalt kaheksa välismaalast.
Itaalia toibub katastroofist
Rahvas on käitunud kaastundlikult ja südamlikult. Itaalia peaminister Matteo Renzi ütles katastroofile järgnenud telepöördumises: «Itaalia oskab sellistes olukordades käituda.» Need sõnad on osutunud tõeks ja kõikvõimalikud toetusaktsioonid koguvad hoogu.
Blogi: Itaalia maavärina ohvrite arv kerkis 278ni
Kesk-Itaaliat ja Roomat raputas ööl vastu kolmapäeva maavärin magnituudiga 6,2 ning hukkus 278 inimest, kelle seal on nüüdsetel andmetel ka vähemalt kaheksa välismaalast. Maavärinapiirkonnas hävines sadu hooneid ja majarusude alla jäänute otsimine jätkub, mille tõttu on tõenäoline, et ohvrite arv võib veelgi kasvada. Kõige enam kaotas inimesi Amatrice linn, mille 2500 elanikust vähemalt 193 sai surma. Itaalia võimud on kuulutanud kannatada saanud alal välja eriolukorra, et päästetööde tegemist hõlbustada.
Piltuudis ja video: maavärin seiskas Amatrice tornikella
Kesk-Itaaliat tabas eile varahommikul kohaliku aja järgi maavärin magnituudiga 6,2 ning see hävitas täielikult mitu asulat, üks enim kannatada saanud külasid on Amatrice.
Itaalia asüülitaotlejad annetasid toetusraha maavärinas kannatanutele
Itaalia keskosa tabanud maavärinas kaotas elu vähemalt 159 inimest ning sadu inimesi on saanud vigastada.


description: See pole tavaline teleseriaal, isegi kui see nii paistab. Osalejad on tõelised ja mõjuvõimsad inimesed: kaks omavahel rivaalitsevat võimukat naist Bulgaariast, segaduses peaminister ning sellised teletähed nagu Angela Merkel ja Vladimir Putin.

title: KOHALIK VAADE: Kahe bulgaarlanna duell ÜRO peasekretäri koha nimel


description: USA ekskaitseminister Robert Gates kritiseeris reedel Wall Street Jorunalis mõlemat presidendikandidaati.

title: USA ekskaitseminister kritiseeris mõlemat presidendikandidaati

maintext:
Gates on töötanud koos kaheksa presidendiga ning kuulub nende hulka USA-s, kelle arvamust julgeolekuküsimustes respekteeritakse.
Gates kirjutas, et vabariiklaste kandidaat Donald Trump on «põikpäiselt mitteinformeeritud» ning «ebasobiv juhtima meie vormiriides mehi ja naisi».
«Ta ei sobi ülemjuhatajaks,» märkis Gates.
Endisel kaitseministril jätkus ka kriitikat Hillary Clintonile, kellega ta töötas koos ajal, mil too oli välisminister.
Clintoni suutmatus ette näha kaost, mis järgnes lääne sekkumisele Liibüas, tekitas ridamisi küsimusi, niisamuti nagu suhtumise muutumine Iraagi sõtta, kirjutas Gates.
Ta ründas ka Clintoni vastuseisu Aasia kaubandusleppele, mida too oli varem toetanud, ning seda, et endisel välisministril ei ole selget strateegiat «leekides Lähis-Ida» suhtes.
Mis puutub usaldusväärsust, siis Gatesi sõnul on «Trump klass omaette».
«Ta on väljendanud toetust müüri ehitamisele USA ja Mehhiko vahele, terroristide piinamisele ja nende perekondade tapmisele ning (Vene presidendi Vladimir) Putini diktaatorlikule juhtimisele,» lisas Gates.
Trump on väljendanud ka toetust USA vägede äratoomisele Euroopast, Lõuna-Koreast ja Jaapanist ning pooldab tuumarelvade kasutamist. Ta on solvanud sõjaväelasi, nende perekondi ja sõjalisi juhte, kirjutas ekskaitseminister.
Gates ei öelnud otse, kas ta annab 8. novembri presidendivalimistel hääle Clintonile.


description: Saksamaa Roheliste partei tahab, et tulevikus oleksid sealsed kiirteed vaid eletriautode päralt, vahendab Local.de

title: Saksa rohelised: aastal 2030 sõidavad autobahnil ainult elektriautod

maintext:
Rohelised on teinud seaduse ettepaneku, mille kohaselt ei oleks bensiini- ja diiselautodel alates 2030. aastast lubatud Saksamaa kiirteedel sõita. Ettepanek esitatakse parlamendile novembris. Erakonna sõnul peaks see olema ka autotootjate huvides.
«Tõusev autode hulk maailmas on üks suurimaid ohte nii keskkonnale kui inimeste tervisele,» märgitakse avalduses.
«Autotööstus on tulevikus jätkusuutlik vaid juhul, nad hakkavad tootma masinaid, mis sõidavad vaikselt ja ei tekita juurde heitgaase.»


description:
Ametlike andmete kohaselt võitis üleeilsed Vene duumavalimised ülekaalukalt senine võimupartei Ühtne Venemaa. Kui seni oli erakonna käes 238 saadikukohta, siis nüüd peaks see kerkima tunduvalt üle 300.

Kolm lojaalset erakonda jäid samuti parlamenti alles, kuid liberaalseid Kremli oponendid jäid  sealt eemale, kirjutab Raadio Vaba Euroopa, reastades kuus järeldust, mis äsjastest valimistest teha saab.

title: Raadio Vaba Euroopa analüüs: kuus järeldust, mida Vene duumavalimistest teha saab

maintext:
Putini haare tugevneb
Venemaa president Vladimir Putin teatas valimiste järel, et Ühtne Venemaa saavutas hea tulemuse, kuid seegi võib olla olukorra alahindamine. Tunduvalt üle 300 lojaalse saadiku duumasaalis tähendab seda, et Putin suundub 2018. aasta presidendivalimistele vastu olukorras, kus tal on parlament veelgi kindlama kontrolli all - see on aga üks tema valitsemise põhilisi töövahendeid.
Venemaa president Vladimir Putin ja peaminister Dmitri Medvedev valimispäeva õhtul Moskvas Ühtse Venemaa valimisstaabi ees. Fotod: Scanpix
Putin võib kasutada duumat selleks, et vastu võetaks tema võimulpüsimist toetavaid ja selle jätku soodustavaid õigusakte. Kui ta järgmist kuue-aastast presidentuuri soovib, pole tal raske seda võita. Praeguse põhiseaduse kohaselt poleks tal küll võimalik uuesti presidendiks kandideerida kuni aastani 2030, mil ta on 78-aastane, aga konstitutsiooniline enamus parlamendis aitaks ka seda takistust soovi korral ületada.
Osavõtuga trikitamine töötab...
Vene majanduslik olukord on alati tugevalt Putinit toetava partei mainet veidi mõlkinud ning seetõttu võttis Kreml kasutusele mitmeid meetmeid, et hoida Ühtset Venemaad duumas edaspidigi tugevana.
Vaatlejate hinnangul pingutas Kreml selle nimel, et valimistest osavõtt jääks madalaks - nii näiteks toodi selle toimumine üle detsembrist septembrisse, lühendades nii kampaania jaoks jäävat aega ja tabades valijaid suve lõpul, mil on suurem tõenäosus, et nad üldse hääletama ei tule. Nii muutusid kaalukamaks aga valijate hääled, keda on võimalik mõjutada, kelleks on näiteks avaliku sektori töötajad, sõdurid ja isegi psühhiaatriahaigla patsiendid.
Taktika paistab olevat osutunud edukaks: üleriiklik valmisaktiivsus oli 47,81 protsenti, mis on tunduvalt madalam eelmise hääletuse 60 protsendist. Toona pidi riik kriitikute sõnul hääli massiliselt võltsima, et saavutada vajalik tulemus.
Saranski valimisjaoskonnas purustati kasutamata jäänud hääletussedelid kirvega.
Valimisest osavõtt oli madal isegi suurlinnades, kus elavad tavaliselt opositsioonitoetajad ning venelased, kes tahavad, et midagi riigis muutuks. Moskvas käis valimas ligi 35 protsenti valimisõigusega kodanikest, Putini kodulinnas Peterburis aga veelgi vähem.
... või ei?
Ühtse Venemaa jaoks tähendab madal valimisaktiivsus seda, et võimu legitiimsuse mõttes läheb see kalliks maksma.
Kui Putin liberaale paika paneb, rõhutab ta tihti enamuse võimu olulisust, kuid nüüd hakkab duuma esindama esimest korda Nõukogude Liidu järgsel ajal vähemat kui poolt valimisõigusega elanikkonnast.
Madal valimisaktiivsus tähendab küll seda, et Ühtsel Venemaal on duumas rohkem kohti, kuid ühtlasi ka seda, et nende mandaat rahva seas on senisest nõrgem. Putini jaoks võib probleemseks osutuda teinegi aspekt - kuigi Kreml on kujutanud äsjasi valimisi sammuna demokraatia suunas, on miljonid venelased jäänud nüüd hääletoruta ning see võib omakorda tugevdada võimutuse tunnet, mis sütitas 2011-2012 aastal protestiliikumist.
Opositsiooni bluus
Esmakordselt pärast 2003. aastat valiti pooled duuma 450 saadikust mitte parteinimekirjade kaudu, vaid ühemandaadiliste valimisringkondade abil. Opositsioonile tekitas see algul rõõmust peapöörituse - nüüd saavad ka sõltumatud kandidaadid ja valimiskünnise alla jäävate erakondade esindajad võimaluse parlamenti pääseda.
Tegelikkuses kujunes asi teistsuguseks - mitte ükski liberaalne opositsioonikandidaat ei võitnud ühtegi kohta. Senise duuma viimane selline inimene Dmitri Gudkov jäi Mosvas alla Kremlile truule endisele peasanitaararstile Gennadi Oništšenkole ja samasugune saatus tabas ka Venemaal vangis istunud endise oligarhi Mihhail Hodorkovski toetatud Maria Baronovat.
Valimised ei lahendanud Putinit mittetoetavate kodanike ja poliitikute seas enne hääletus ringlenud küsimust: kas tuleks pigem valimistest osa võtta ja loota, et õnnestub midagi muuta, või hoopis neid täielikult boikoteerida. Kreml saab jällegi nüüdse hääletuse järel väita, et ühiskond ei toetagi liberaalseid opositsioonipoliitikuid, muidu oleks nad ju parlamenti valitud.
Varjatud oht?
Samal ajal kui ühemandaadilite valimisringkondade kaudu ei jõudnud ükski opositsionäär duumasse, saatis edu mitmeid tulihingelisi Putini toetajaid. Lisaks Oništšenkole pääsesid parlamenti näiteks ka geiõiguste veendunud vastane Peterburist Vitali Milonov ja Kremli-meelne teleajakirjanik Pjotr Tolstoi.
Kuid pikas perspektiivis võib ühemandaadiliste valimisringkondade kasutamine osutuda Putinile ohtlikuks. Mõned Kremli kriitikud väidavad, need, kes pidid häälte eest võitlema ja kindlaid oponente seljatama, on loomult sõltumatumad ja vähem valmis parteiliini järgima.
Välistegur
Pärast 2011. aasta ulatusliku valimispettuste skandaali peeti nüüdseid valimisi Kremli võimaluseks end heast küljest näidata, sest Venemaa tahab lahti saada Ukraina-agressiooni tõttu kehtestatud Euroopa Liidu ja USA sanktsioonidest.
Nii vahetaski Venemaa keskvalimiskomisjonis välja selle pikaaegse juhi Vladimir Tšurovi, kes oli saanud oma oskuse tõttu võimude kasuks hääli välja võluda hüüdnime Mustkunstnik. Tšurovi järglaseks sai inimõiguste eest võitleja Ella Pamfilova.
Siiski on väheusutav, et praegused valimised muudaks välisriikide valitsuste hinnanguid selle kohta, et Venemaa on sügavalt ebademokraatlik riik. Juba on ka äsjaste valimiste puhul välja ilmunud mitmed valimispettuste süüdistused.
Lääne silmis õõnestab hääletuse legitiimsust seegi, et valimas said käia ka Krimmi elanikud. Venemaa annekteeris Ukrainale kuulunud poolsaare 2014. aastal. USA teatas päev enne valimisi, et Venemaa okupeeritud Krimmis nad valimiste korraldamist seaduslikuks ei pea ning ei kavatse ka selle tulemusi tunnustada.


description: Krimmi poolsaarel avati täna hommikul valimisjaoskonnad Vene riigiduuma valimisteks, teatas Krimmi valimiskomisjoni juht Mihhail Malõšev.

title: Krimmis algasid Vene riigiduuma valimised

maintext:
«Kõik jaoskonnad avati õigeaegselt ning teateid ebakorrapärasustest ega kaebustest pole,» sõnas Malõšev.
Krimmis avati 1207 valimisjaoskonda. Kokku saab poolsaarel oma hääle anda umbes poolteist miljonit valijat.
Tegemist on Krimmis esimeste riigiduumavalimistega pärast annekteerimist Venemaa poolt 2014. aastal. Kokku on Krimmis neli valimisringkonda, kus igas valitakse parlamenti üks kandidaat.
Võrreldes 2011. aasta riigiduuma valimistega on muudetud valimissüsteemi. Sel korral valitakse riigiduuma 450 saadikukohast pooled ühemandaadilistest valimisringkondadest. Muudatus peaks andma eelise võimuparteile Ühtne Venemaa, mis kontrollib piirkondlikke ja kohalikke ressursse.


description: Iisraeli ekspresident ja Nobeli rahupreemia laureaat Shimon Peres suri ööl vastu tänast 93-aastasena.

title: Suri Iisraeli ekspresident Shimon Peres

maintext:
Peres sai 13. septembril insuldi ja oli sestpeale Tel Avivi läghedal haiglas intensiivravis.
Teisipäeval teatas Peresele lähedal seisnud allikas, et ekspresidendi tervislik seisund on tõsiselt halvenenud ja ta võitleb oma elu eest.
Peres oli Iisraeli president aastatel 2007-2014. Seitse aastakümmet kestnud karjääri jooksul oli ta ka välisminister, rahandusminister ning kahel korral ka peaminister.
Tema karjääri tipphetk saabus 1994. aastal, kui ta sai koos Iisraeli peaministri Yitzhak Rabini ja palestiinlaste tolleaegse liidri Yasser Arafatiga Nobeli rahupreemia rolli eest Oslo lepete saavutamisel. Peres oli siis Iisraeli välisminister.
Rohkem kui kaks aastakümmet hiljem ei ole ikka veel Iisraeli ja palestiinlaste vahel rahu ning mõned on valmis niinimetatud kahe riigi lahenduse idee maha matma.
Rabini tappis 1995. aastal Oslo lepete vastane juudi äärmuslane. Viis aastat hiljem aga algas verine palestiinlaste teine ülestõus, intifada.
Kui 2013. aastal algasid uued kõnelused, avaldas Peres optimismi. Ta märkis, et läbirääkimistel oli «selge eesmärk» saavutada kahe riigi lahendus, mis tähendaks, et Iisrael ja Palestiina ei võitleks teineteisega, vaid elaks kõrvuti rahus ja koostöös.
«Rahule ei ole alternatiivi. Pole mingit mõtet sõda pidada,» sõnas ta. «Terroril ei ole sõnumit. Terror ei saa küpsetada leiba ega pakkuda värsket õhku hingamiseks. See on kulukas, see on kasutu, see ei too midagi.»
Peres ütles kunagi, et tema pikaealisuse saladus on igapäevane füüsiline koormus, vähene söömine ning üks või kaks pokaali head veini päevas.
Ta sündis 1923. aastal Poolas ning emigreerus Palestiina aladele 11-aastasena.
Peres kuulus Iisraeli relvajõudude eelkäija Haganah' ridadesse ning sai juba 29-aastasena lapsekingades kaitseministeeriumi peadirektoriks.
Selles ametis aitas ta kavandada 1956. aasta Suessi sõda, milles Iisrael oli koos Prantsusmaa ja Suurbritanniaga Egiptuse vastu.
Peres tõrjus kunagi igasugused kompromissid vaenulike araabia riikidega, kuid muutis meelt pärast 1977. aastat, kui Egiptuse president Anwar Sadat tegi ajaloolise visiidi Jeruusalemma, mis viis araabia-Iisraeli rahuleppeni.
«Mina ei muutunud, ma arvan, et olukord on muutunud,» ütles Peres selle aasta veebruaris ajakirjas Time avaldatud intervjuus.
Peres oli Iisraeli parlamendi liige alates 1959. aastast ning juhtis Tööparteid aastast 1977. Ta oli peaminister aastatel 1984-1986 ning pärast Rabini mõrva uuesti 1995-1996.
2005. aastal lahkus ta Tööparteist ja ühines Ariel Sharoni loodud uue tsentristliku erakonnaga Kadima.
Nende allianss tagas selle, et Iisrael viis oma väed ja asunikud pärast 38 aastat kestnud okupatsiooni Gaza sektorist välja, kuid kõik lootused rahuprotsessi elustada ei andnud tulemusi.
Iisraeli parlament valis ta 2007. aastal suuresti tseremoniaalsesse presidendi ametisse, kust ta lahkus 2014. aastal.
Peres oli aktiivne isegi pärast südameprobleeme selle aasta jaanuaris.
Tema abikaasa Sonya suri 2011. aastal. Neil oli kolm last ja mitu lapselast.


description: Malaisia lennufirma Malaysia Airlinesi Ida-Ukraina kohal allatulistatud lennu MH17 uurimises oli võtmeroll Soomel, vahendab Yle.

title: MH17 salajane uurimine viidi osaliselt läbi Soomes

maintext:
Eile tunnistasid viimaks nii Soome keskkriminaalpolitsei kui ka peaminister Juha Sipilä, et Hollandi ametivõime oli kriminaaluurimise käigus salaja abistanud ka Soome. Põhjanaabrid lubasid Hollandi uurijatel viia Soomes läbi salajasi testimisi, mille põhjal tehti selgeks, mis tüüpi rakett lennukit tabanud oli. Nimelt on ka Soomel Venemaal toodetud BUK-tüüpi rakette, mis väidetavalt põhjustas MH17 lennukihuku.
Rakett, mis tõi 2014. aasta 17. juulil Ida-Ukraina kohal alla Malaysia Airlinesi lennuki, oli piirkonda toimetatud Venemaalt, teatas täna Hollandi juhitud rahvusvaheline uurimismeeskond.
«Soome panus kriminaaluurimisse võis olla otsustav,» kirjutas väljaande Iltalehti reporter Olli Ainola, nimetas selle infokillu avalikuks tulemist välispoliitiliseks pommuudiseks.
«Soome võis uurijatele esitada asitõendeid, mida järeldati venelastelt saadud raketi põhjal.»
Soome keskkriminaalpolitsei kirjutas eile oma Twitteri kontol, et on andnud juriidilist abi seoses Malaisia reisilennuki allalaskmise uurimisega. Õigusalase abi sisu nad täpsemalt kommenteerida ei saa.
KRP antanut oikeusapua Hollannille malesialaiskoneen alasampumisen tutkintaan liittyen. Oikeusapujen sisältöä ei avun antaja voi kommentoida — Keskusrikospoliisi (@krp_poliisi) September 27, 2016
Testimiste läbiviimist kinnitas täna ka endine Soome president ja nüüdne parlamendi kaitsekomisjoni esimees Matti Vanhanen, täpsustades, et Soomes toimusid need kaks aastat tagasi.
«Minu arusaamise kohaselt oli testide eesmärk leida asitõendeid või lihtsalt informatsiooni tulistatud rakettide tükkide kohta,» sõnas Vanhanen, lisades, et rohkem ta testimise kohta ei tea.
Testide täpne aeg ja asukoht on samuti jätkuvalt salastatud.


description: Türkmenistani pealinna Ašgabati rahvusvahelises lennujaamas avati täna 2,3 miljardit dollarit maksma läinud uus terminal.

title: Ašgabati lennujaamas avati uus ekstravagantne terminal

maintext:
Terminalihoone on viiekorruseline ning selle katuse profiil meenutab avatud tiibadega lindu.
Ašgabatis on teisigi ekstravagantse välimusega hooneid, näiteks riikliku kirjastuse hoone näeb välja nagu hiiglaslik raamat.


description: Umbes kümme Ukraina rahvuslast üritas täna Kiievis blokeerida ligipääsu Vene saatkonna sissepääsule.

title: Ukraina rahvuslased üritasid häirida valimisi Kiievi saatkonnas

maintext:
Korrakaitsjad ajasid minema protestijad, kes hüüdsid «Elagu Ukraina», vahendas Interfax.
Ka saatkonna aeda raputavad mitmed isikud, keda juhib erakonna Svoboda liige ja endine Ukraina parlamendisaadik Igor Mirošnõtšenko. Vene saatkonnahoone lähistel on mitmete organisatsioonide esindajad.
Saatkonda turvab liikluspolitsei ja rahvuskaart.


description: Kreeka Lesbose saarel asuvas suures põgenikelaagris puhkes tulekahju, politsei sõnul on evakueeritud tuhandeid põgenikke.

title: Kreeka Lesbose saarel puhkes põgenikelaagris põleng

maintext:
Ligikaudu 3000 kuni 4000 migranti on Moria laagrist põgenenud, ütles politseiallikas AFPle. Esialgsete andmete kohaselt ei ole ükski põgenik tulekahjus viga saanud.
Associated Pressi andmeil uurivad politseinikud ühe võimalusena seda, et süütamise taga oli mõni laagris viibinud põgenik. AFP politseiallika sõnul pole aga mingit kahtlust, et süütamine oli tahtlik ja et selle taga olid laagri elanikud.
Praegu pole veel selge, kui suur on tule tekitatud kahju. AFP allika kinnitusel on tulekahju kustutamine keerukas, kuna leeke võimendab tugev tuul.
Lesbose laagris elab kokku enam kui 5400 põgenikku, ehkki ametlikult on seal ruumi vaid 3500 inimesele.


description: Washingtoni võimalik otsus koostöö peatamisest Moskvaga Süürias oleks kingitus terroristidele, kirjutas Vene välisministeeriumi kõneisik Maria Zahharova eile oma Facebooki kontol.

title: Moskva: USA võimalik Süüria-otsus oleks kui kingitus terroristidele

maintext:
BNS - USA välisminister John Kerry helistas täna oma Vene ametivennale ning hoiatas, et Washington lõpetab Moskvaga Süüria konflikti kõnelused, kui pealetungi Aleppole ei peatata, teatas USA välisministeerium.
Saksamaa välisministeeriumi teatel vabastati möödunud aastal Süürias röövitud sakslannast ajakirjanik ja ta väikelaps.
David J. Galbreth: Lääneriigid ei suuda Venemaad ohjes hoida
Ainult loetud päevad pärast viimase relvarahu kehtima hakkamist rünnati ja hävitati Süürias ÜRO abikonvoi, mis oli teel Alepposse. ÜRO kuulutas olukorra kiiresti nii etteplaneeritud rünnakuks kui sõjakuriteoks. Toetudes õhuruumi luureinfole avaldas USA valitsus ametliku teadaande, mis andis vastutuse Venemaa õhujõududele ning kirjeldas kahe Vene Sukhoi SU-24 sõjalennuki kohalolu piirkonnas rünnaku ajal, kirjutab Bathi ülikooli rahvusvahelise julgeoleku professor David J. Galbreth.
Iraani välisminister peab Türgis Süüria üle kõnelusi
Iraani välisminister Mohammad Javad Zarif külastas täna Ankarat, kus pidas kolmanda kõnelustevooru kõrgemate Türgi ametnikega, hoolimata vastasseisust Süüria relvakonflikti küsimuses.
USA eraldab 364 miljonit dollarit humanitaarabiks süürlastele
USA on alates 2011. aastast eraldanud 5,9 miljardit dollarit, et ÜRO ja sõltumatud abiorganisatsioonid saaksid aidata süürlasi toidu, joogivee ja ravimitega.
Venemaa eitab sõjakuritegusid Aleppos
Kui lääneriigid süüdistavad möödunud nädalal taas Aleppole õhurünnakuid alustanud Venemaad ja Süüria režiimivägesid relvarahu rikkumises ja sõjakuritegudes, siis Venemaa eitab massitapmisi, kinnitades, et rünnati terroriste.
Meedia: Süüria valitsusväed vallutasid Aleppos ülestõusnutelt linnaosa
Süüria riigitelevisiooni andmetel vallutasid valitsusväed Aleppo põhjaosas ülestõusnutelt tähtsa linnaosa.
Stoltenberg: Moskva rikub Aleppot pommitades rahvusvahelist õigust
NATO peasekretär Jens Stoltenberg ütles, et Süüria Aleppo linna lauspommitamine on moraalselt täiesti vastuvõetamatu ja rikub rahvusvahelist õigust.


description: Soome välispoliitika instituudi politoloogi Mika Aaltola sõnul kujunes USA presidendikandidaatide esimene teledebatt üksteise nõrkuste esiletoomiseks, kuid samas oli demokraat Hillary Clinton vabariiklasest Donald Trumpist peajagu üle.

title: Soome politoloog: Trump osutus kergekaallaseks

maintext:
Aaltola arvates olid mõlemad kandidaadid oma etteasteks hästi valmistunud, kuid silma jäi see, et võrreldes Clintoniga oli Trump pigem kergekaallane, edastab iltalehti.fi.
«Clintonil on sellise esinemisega rohkem kogemusi ja tal oli enamiku ajast kõik kontrolli all, samas Trump ei olnud Clintoni rünnakuteks valmis ja jäi nii mõnegi teemaga hätta,» nentis soomlasest ekspert.
USA meedia ja valimisdebattide asjatundjad arutasid enne seda väitlust, kas ropu sõnakasutusega ja ründava stiiliga Trump suudab end pisut tagasi hoida ning viisakaks ja asjalikuks jääda.
Aaltola arvates läks Trump ikka «libedale teele» ja ei jätnud selle tõttu endast kuigi kompetentset muljet.
«Tegemist oli kolmest debatist esimesega ja oodati, et Trump näitaks selles tõelist presidendilikkust, kasutades rohkem diplomaatilist keelt. Esmalt see tal õnnestus, kuid debati teises pooles lasi ta end lõdvaks ja vana käitumismuster oli tagasi,» selgitas soomlane.
Aaltola arvates säilitas Clinton tasakaalu ja suutis edastada oma kampaania põhisõnumi, et ta on valmis kandma USA presidendiks olemise vastutust.
Soomlasest politoloogi sõnul oli Clinton oma lõksud seadnud väga kavalalt ja Trump ei suutnud kõiki neist vältida. Trump kiitles näiteks sellega, et ta on osanud avalikkuse eest oma makse varjata, kuid seda võib debati tingimustes pidada suureks veaks.
Clinton suutis Trumpi rünnakuid paremini tõrjuda ja oli valmis, et Trump tõstab esile kadunud e-kirjade teema.
Trump üritas selle teemaga Clintonit «püüda», kuid Clinton vastas, et ta tegi e-kirjadega vea ja ta vastutab selle eest.
«Clinton ründas edasi, tõstes esile Trumpi solvavad ütlused naiste kohta. Just see andis Clintonile plusspunkte, kuna ta pooldajate seas on rohkem naisi kui Trumpil,» nentis Aaltola.
Aaltola arvates peaks Trump järgnevas kahes debatis olema tasakaalukam, kui tahab endast «märki maha jätta», sest kui ta samal viisil jätkab, siis kaotab ta toetajaid.
Clinton peaks aga säilitama esimeses debatis hästi esile tulnud tasakaalukuse ja tõsiseltvõetavuse, kuid samas olema inimlähedasem, mitte «poliitrobot».
Aaltola sõnul ei saa väitluste põhjal kokku panna lõplikku pilti, kes valimised tõenäoliselt võidab, kuid mingeid vihjeid need kindlasti annavad.
Soomlase arvates ootab ameeriklasi ees üllatusrohke oktoober, sest nii Trumpil kui Clintonil on kindlasti veel midagi tagataskus, millega üllatada.


description: Haruldast muskusveist märgati ühes Rootsi väikelinnas, kuhu õnnetu loom oli sattunud paarilise otsinguil, vahendab The Local.

title: Rootsis märgati haruldast naisi jahtinud muskusveist

maintext:
Naisenäljas muskusveist, kes on oma nime saanud tema poolt paaritumishooajal eritatava tugeva haisu poolest, nähti Lääne-Rootsis Lillhärdali linna läheduses. «Ta otsib naisi aga Lillhärdalis pole neid, loodetavasti liigub ta seetõttu edasi,» sõnas maakonna esindaja kohalikule raadiole P4.
Veisest on ümbruskonnas saanud omamoodi kuulsus, sest ta on seal juba mõnda aega tiirutanud ja mitmed kohalikud on looma näinud. Elanikke on aga siiski hoiatatud, et nad armuvalus muskusveist otsima ei läheks, sest looma tuju poole just kiita.
Rootsi muskusveiste populatsioon on teadlaste andmetel vähenenud vaid üheksa isendini.


description: Taani maksis kuni kuus miljonit Taani krooni (veidi vähem kui miljon eurot) nn Panama dokumentides sisalduva informatsiooni eest kodanike kohta, kes võisid offshore-firmade avamisega maksude maksmisest hoiduda.

title: Taani maksis Panama dokumentide informatsiooni eest

maintext:
Tolli- ja maksuameti ametniku Jim Sørenseni sõnul hakatakse dokumente uurima, tuvastamaks võimalikku maksuvältimist. «Ma ei saa teiste riikide eest rääkida, kuid võin öelda, et me oleme Taanis ausad selle suhtes, millega võimud tegelevad,» sõnas ta ajakirjandusele.
Maksuametnike sõnul saadi informatsiooni juriidiliste dokumentide, kokkulepete ja kirjavahetuse kohta. «Kui meil on informatsiooni, mis puudutab mõnda teist riiki, siis me anname selle informatsiooni edasi vastavalt rahvusvahelistele lepetele,» lisas Sørensen.
Varem sel kuul teatas Kopenhaagen, et on saanud pakkumise informatsiooni eest nn Panama paberitest, mis võib puudutada kuni 600 inimest.


description: Saksamaa mitmes linnas avaldasid tuhanded inimesed täna meelt USA ja Euroopa Liidu kavandatava hiilgasliku atlandiülese vabakaubandusleppe vastu.

title: Saksamaal avaldati meelt EL-i ja USA vabakaubandusleppe vastu

maintext:
Berliinis, Münchenis ja veel viies linnas trotsisid meeleavaldajad vihma, kandes loosungeid ja plakateid. Protestiaktsioonidest võtsid osa nii globaliseerumise vastased, kui parteide ja ametiühingute esindajad.
Roland Süss globaliseerumisvastasest rühmitusest Attac avaldas lootust, et seitsmes Saksa linnas tuleb tänavatele kuni 250 000 inimest.
Euroopa Liit ja USA alustasid 2013. aastal läbirääkimisi atlandiülese kaubandus- ja investeerimispartnerluse leppe (TTIP) üle, mille eesmärk on luua 850 miljoni tarbijaga maailma suurim vabakaubandusturg.
Uus kõneluste voor peaks algama oktoobris ning USA president Barack Obama tahab, et kokkulepe saavutatakse enne tema ametist lahkumist järgmise aasta jaanuaris.
Väiksem versioon on töös Kanadaga ning see kokkulepe, mis kannab nime CETA, allkirjastatakse oktoobris.


description: Rootsis registreeritud Vene taustaga firma Rise Capital on saanud Vene riigilt miljarditellimuse ning püüdnud paremäärmusliku partei Rootsi Demokraadid toetamisega kallutada seda Venemaa-sõbralikumaks, kirjutatakse Rootsi ajalehes Aftonbladet.

title: Rootsi ajaleht: Vene taustaga ettevõte püüab mõjutada riigi sisepoliitikat

maintext:
Rise Capital on registreeritud Rootsis, kuid majanduslikku tegevust seal ei ole, vaid see tegutseb hoopis Venemaal. Rootsi eksperdid ütlesid lehele, et Venemaa eelistab ära kasutada üksikuid ärimehi, kes siis püüavad toetada teiste riikide parteisid. Nii on see ka tunduvalt odavam.
Rise Capitali kolme finantspartneri seas on Vene Gazprombank ja firma on hankinud endale lepinguid tänu sidemetele Gazpromiga. Rise Capitali juhatuse esimees Gerard Lopez toetas näiteks Briti Brexiti-rahvahääletuse eel konservatiivset erakonda 4,4 miljoni krooniga.
Firma tegevjuht Carl Meurling on arendanud aktiivselt poliitilisi kontakte. Näiteks 2011. aastal võttis ta kontakti Rootsidemokraatide esindaja Margareta Sandstedtiga, kellele ta andis e-kirjades nõu, missuguse positsiooni võiks partei võtta Venemaa ja Gruusia konfliktis.


description: Metsapõlengud on laastanud kahe miljoni hektari suuruse territooriumi Siberis, kus globaalne soojenemine on põhjustanud erakordse põua, ütles rahvusvaheline keskkonnaorganisatsioon Greenpeace teisipäeval.

title: Greenpeace: Siberi metsapõlengud on laastanud kaks miljonit hektarit

maintext:
Vene föderaalne metsaamet kinnitas probleemi olemasolu, kuid väitis, et põlengutes on kannatanud umbes 125 000 hektarit.
Greenpeace'i Venemaa organisatsiooni kõneisik Aleksei Jarošenko ütles AFP-le, et olukord Siberis on "enneolematu katastroof", mis on osaliselt tingitud "võimude ebaefektiivsusest", kuid kõige rohkem ülemaailmsest soojenemisest.
Maastiku- ja metsapõlengud tipnesid eelmisel neljapäeval Krasnojarski ja Irkutski lähiümbruses. Seejärel saabunud vihm on olukorda veidi leevendanud, kuid umbes 900 000 hektarit on endiselt leekides, sõnas Jarošenko.
Pühapäeval kutsus Vene eriolukordade minister Vladimir Putškov rakendama täiendavaid meetmeid inimeste kaitsmiseks maastiku- ja metsapõlengute piirkondades ning rääkis "suutmatusest tõepäraselt hinnata põlengutest haaratud maa-ala".
Satelliidivaatlusi segab tihe suitsupilv, lisas ta.


description: Soome valitsus otsustas suurendada rahastust äärmusrühmituste vastaseks võitluseks, kuid jätab kehtiva seaduse esialgu muutmata, teatasid ministrid pärast valitsuskabineti istungit esmaspäeval.

title: Soome eraldab lisaressursse äärmusrühmitustega võitlemiseks

maintext:
Rohkem eraldatakse ressursse ka vihakõnet ennetavale politseitööle veebis ja vihakuritegude uurimiseks.
Siseminister Paula Risiko sõnul summadest otsuseid ei langetatud ning seda arutatakse lisaeelarvekõnelustel.
Valitsuse hinnangul pole äärmusrühmituse vastase võitluse küsimust võimalik lahendada vaid raha ja seaduste ülevaatamisega. Lisaks on vajalik ka tõsist arutelu äärmusrühmituste väärtustest ja nendega seotud probleemidest.
Valitsuse teatel saab kehtiva ühingute seaduse alusel juba piisavalt piirata vägivaldse äärmusrühmituse tegevust, kuid seadust ei rakendata piisavalt. Politsei lubas suurendada ühingute seaduse rakendamist. Politseijuhi Seppo Kolehmaineni sõnul on taotlused rühmituste keelustamiseks haruldased.
Justiitsministeeriumi hinnangul tuleks kaaluda rahvakogunemisi puudutavas seaduses sätestatud kohustusliku etteteatamisaja pikendamist. Hetkel on see kuus tundi.
Vägivaldsete äärmusrühmituste all peab valitsus silmas rühmitusi, mille tegudes esineb vägivaldset äärmuslust, vihakõnet või muud, mis on keelatud rahvusvahelistes lepetes, Soome seadustes või mis on vastuolus Soomes üldlevinud hea tavaga.
Arutelu äärmusrühmitustest ja nende keelustamisest kerkis ühiskonnas esiplaanile pärast seda, kui neonatsistliku Soome Vastupanuliikumise (SVL) meeleavaldusel 10. septembril väärkoheldi noort meest, kes hiljem suri.
Politsei kahtlustab teo toimepanemises SVL-i liiget, kes võeti möödunud nädalal vahi alla.


description: Jaapani peaministri Shinzo Abe sõnul panustab riik ülemaailmse pagulaskriisi lahendamisesse 2,8 miljardit dollarit ehk ligikaudu 2,5 miljardit eurot.

title: Jaapan panustab pagulaskriisi lahendamisesse 2,5 miljardit eurot

maintext:
Abe sõnul jaotub Jaapani abi aastatele 2016–2018. See on mõeldud peamiselt Lähis-Ida ja Põhja-Aafrika tarbeks, rääkis peaminister ÜRO Peaassamblee pagulasküsimuse teemalisel tippkohtumisel.
Hiina peaminister Li Keqiang lubas, et Hiina panustab kriisi lahendamisesse veel 100 miljonit dollarit. Suured pagulas- ja põgenikevood võivad mõjutada regiooni stabiilsust ning kaasa tuua tõsised poliitilised ohud, rääkis Li.


description: NATO peasekretär Jens Stoltenberg ütles, et Süüria Aleppo linna lauspommitamine on moraalselt täiesti vastuvõetamatu ja rikub rahvusvahelist õigust.

title: Moskva rikub Aleppot pommitades rahvusvahelist õigust -

maintext:
«Vägivald ja rünnakud, mida me oleme näinud, samuti abikonvoi pihta, on moraalselt täiesti vastuvõetamatud ja kujutavad endast rahvusvahelise õiguse jõhkrat rikkumist,» ütles Stoltenberg Bratislavas pressikonverentsil.
NATO peasekretär ei öelnud otsesõnu, et kümnete inimeste elu nõudnud Aleppo õhulöökide või abikonvoi ründamise taga oleks Süüria režiim või tema liitlane Venemaa.
Lääneriigid nii tagasihoidlikud olnud pole: USA on Moskva tegevust kutsunud barbaarseks ning Suurbritannia ja Prantsusmaa süüdistavad Venemaad sõjakuritegudes, mida riik ise peab vastuvõetamatuks.


description: Ukraina loovutas täna Hollandile viis riigi muuseumist 11 aasta eest varastatud 17.-18. sajandist pärit maali.

title: Ukraina andis Hollandile üle varastatud kunstiteosed

maintext:
«Üleandmine toimus just Hollandi saatkonnas Kiievis,» teatas Hollandi välisministeerium.
Hoorni linnas asuvast Westfriesi muuseumist varastati 2005. aasta jaanuaris 24 Hollandi maalikunsti kuldajast pärit teost ning 70 hõbeeset. Varastatud teoste koguhinnaks pakuti kümme miljonit eurot.
Ukraina teatas aprillis, et on leidnud neli varastatud maali, kuid ei täpsustanud, kuidas need enda valdusse saadi.
Muuseumile tagastati neli Hendrick Boogaerti, Floris van Schooteni ning Jacob Wabeni teost. Viienda, Isaak Ouwateri maali, andis Ukraina kunstikoguja Ukraina võimudele üle mais.
Muuseum teatas detsembris, et maalid on Ida-Ukrainas võitlevate marurahvuslaste valduses. Kaks teost on muuseumi juhi Ad Geerdinki sõnul tõsiselt kahjustada saanud ning nende taastamine võib maksma minna kuni 100 000 eurot.


description: Helsinki politsei uurib jätkuvalt möödunud reedel tapetud 28-aastase mehe surma, keda nädal aega varem ründasid Helsinki pearaudteejaamas rahvussotsialistlikku Soome Vastupanuliikumise (Suomen Vastarintaliike, SVL) ühendusse kuulunud uusnatsid, vahendab Yle.

title: Helsingis neonatside rünnaku ohvriks langenud mees suri

maintext:
Ohver suri politsei kinnitusel reedel Meilahti haiglas. Rünnakuga seoses on arreteeritud meeleavaldusel osalenud ja 1990. aastal sündinud Jesse Eppu Oskari Torniainen, kirjutas päevaleht Helsingin Sanomat (HS).
HSile teadaoleval andmetel on Torniainen ka varem korduvalt vägivallategudes süüdimõistetud.
Eeluurimise eest vastutav juhtivuurija Teemu Kriskopf märkis intervjuus HSile, et ohvrit intervjueeriti rünnaku järgselt haiglas. «Ta ütles, et oli meelt avaldanud [SVLi liikmetest] mööda jalutanud ja sülitanud. Tõenäoliselt selle pärast teda rünnati, sest muud põhjust ta enda sõnul ei andnud,» ütles Kriskopf.
HSi sõnul olid paremäärmuslastest SVL-i liikmed kogunenud 10. septembril raudteejaama ja korraldanud seal väiksemahulise meeleavalduse. Hiljem postitas rühmitus oma kodulehele video, kus üks Vastupanuliikumise liikmetest hoiab käes nende organisatsiooni lippu. Video lõpus on näha maas lamamas verise peaga meest, kirjutas päevaleht.
Neljapäeval, 15. septembril kirjutati mees haiglast välja ja ta läks tagasi koju. Reedel tekkis aga rünnaku ohvril aju verejooks ja ta suri sama päeva õhtul, vahendas Ilta-Sanomat tapetud mehe isa sõnu.
Isa rõhutas, et tema pojal polnud uusnatside rühmitusega mingeid seoseid.


description: BNS - USA välisminister John Kerry helistas täna oma Vene ametivennale ning hoiatas, et Washington lõpetab Moskvaga Süüria konflikti kõnelused, kui pealetungi Aleppole ei peatata, teatas USA välisministeerium.

title: USA ähvardas katkestada Venemaaga Süüria-kõnelused

maintext:
«Ta teavitas (Vene) välisministrit, et USA teeb ettevalmistusi Süüria asjus USA-Vene kahepoolse suhtlemise peatamist juhul, kui Venemaa ei astu viivitamatult samme Aleppole sooritatava pealetungi lõpetamiseks ning relvarahuleppe taastamiseks,» ütles ministeeriumi esindaja John Kirby.
«Välisminister Kerry väljendas sügavat muret halveneva olukorra pärast Süürias, eriti jätkuvate Vene ja Süüria režiimivägede rünnakute pärast haiglatele, veevarustussüsteemile ja muule tsiviiltaristusele Aleppos,» lisas Kirby.
Vestluse käigus tegi Kerry selgeks, et Ühendriigid ja selle partnerid peavad Venemaad olukorra eest vastutavaks, kaasa arvatud süüte- ja punkreid läbistavate pommide kasutamise eest asustatud piirkondades, mis on äärmuslik eskalatsioon ning asetab tsiviilisikud suurde ohtu, lausus esindaja.


description: Oscariga pärjatud filmirežissöör Curtis Hanson suri eile 71-aastaselt, teatas  politsei.

title: Suri "8 miili" teinud režissöör Curtis Hanson

maintext:
Los Angelese politsei pressiesindaja Toni Imi sõnul kuulutasid meedikud Hansoni surnuks teisipäeval tema kodus Hollywood Hillsis. Hanson suri loomulikel põhjustel.
Nevada osariigis asuvast Renost pärit Hanson alustas stsenaariumite kirjutamist ja filmide lavastamist 1970. aasta algul, kuid tema esimene suurem läbilöögifilm oli 1992. aasta psühholoogiline thriller «Käsi, mis kiigutab hälli» («The Hand that Rocks the Cradle").
Hanson võitis Oscari 1997. aastal vändatud filmi «Los Angelese räpased saladused» ("LA Confidential") stsenaariumi eest. Hanson oli ka filmi režissöör. Lisaks oli ta režissöör filmis «8 miili» («8 Mile»).


description: Belgias rakendasid arstid eutanaasiat esimest korda alaealise peal, teatas kohalik meedia täna.

title: Belgias rakendati esmakordselt alaealisele eutanaasiat

maintext:
Belgia eutanaasiakomisjon ei avalikustanud haige lapse isikuandmeid, kuid komisjoni sõnul oli lapsel surmav haigus, vahendas Het Nieuwsblad.
«Õnneks on lapsi, kelle puhul eutanaasiat kaaluda, väga vähe, kuid see ei tähenda, et peaksime neile keelama õiguse väärikale surmale,» sõnas komisjoni esimees Wim Distelmans.
Alates eutanaasia seaduse muutmisest 2014. aastal on Belgia ainus riik maailmas, mis lubab eutanaasiat ükskõik mis eas lastele, juhul kui laps suudab langetada ratsionaalseid otsuseid ning on ravimatu haiguse viimastes staadiumites.
Hollandis lubatakse halastussurma rakendada inimeste peal, kes on üle 12 aasta vanad.
Seadusemuudatus võeti Belgias vastu pärast ägedat debatti otsustusvõime definitsiooni üle ning seda tohib rakendada vaid lootusetus meditsiinilises situatsioonis, mis tekitab pidevat talumatut valu, mida pole võimalik kergendada ning mis lõpeb lähemas tulevikus surmaga.
Palve eutanaasiaks peab esitama laps ise ning selle peab üle vaatama ka psühhiaater või psühholoog. Samuti peavad eutanaasiale heakskiidu andma ka vanemad.


description: Costa Rica ametivõimud peatasid Turrialba vulkaanipurske tõttu kohaliku aja järgi eile riigi peamise lennujaama töö.

title: Costa Rica lennujaam peatas vulkaanituha tõttu ajutiselt töö


description: Ameerika Ühendriigid ei tunnusta Vene riigiduuma valimiste tulemusi Krimmi poolsaarel, teatas välisministeeriumi esindaja John Kirby.

title: USA ei tunnusta riigiduuma valimisi Krimmis

maintext:
«USA ei tunnusta Vene riigiduuma valimiste legitiimsust ja tulemusi Venemaa poolt okupeeritud Krimmi territooriumil,» ütles Kirby. «Meie seisukoht Krimmi suhtes on selge: poolsaar on Ukraina lahutamatu osa.»
Pressiesindaja lisas, et Krimmiga seotud Moskva-vastased sanktsioonid jäävad jõusse, kuni Venemaa annab Krimmi uuesti Ukraina kontrolli alla.
Eile peetud Vene riigiduuma valimised toimusid ka 2014. aasta märtsis Ukrainalt annekteeritud Krimmis.


description: Saksamaa välisministeeriumi teatel vabastati möödunud aastal Süürias röövitud sakslannast ajakirjanik ja ta väikelaps.

title: Süürias röövitud saksa ajakirjanik ja ta väikelaps vabastati

maintext:
Välisministeeriumi pressiosakonna teatel toimetati ema ja laps turvaliselt üle piiri Türki, samas ei avalikustatud naise ega ta lapse nime, edastab The Local.
«Saksa kodanik ja tema laps, kes sündis Süürias vangistuses, on elus ja hea tervise juures. Saksamaa saatkond Ankaras aitab neil koju jõuda,» seisis teates.
Välisministeerium ei täpsustanud, kuidas ajakirjanik ja ta laps vabastati.
Saksa meedia teatel on see naine vabakutseline ajakirjanik, kes reisis möödunud aastal rasedana Süüriasse, et saada seal toimuva kohta autentset ja eksklusiivset informatsiooni.
Väljaande Focus andmetel jäi 27-aastane naine kadunuks 2015. aasta oktoobris ning ta langes Al-Qaedaga seotud Al-Nusra Frondi võitlejate kätte, kes nõudsid tema eest viis miljonit eurot.
Saksalanna sünnitas 2015. aasta detsembris Süürias vangistuses olles lapse.
Süüria džihadistide grupeering Jabhat Fateh al-Sham teatas sel kolmapäeval, et nemad ei olnud sakslanna röövimise taga, vaid nad päästsid naise ja lapse ning toimetasid Türki.
Saksa valitsuse teatel ei maksa nad džihadistidele pantvangi võetud sakslaste eest lunaraha ning seda ei tehtud ka nimetatud ajakirjaniku eest.
Ajakirjanikke ühendava organisatsiooni Piirideta reporterid esindaja Christian Mihri teatel on neil hea meel, et kolleeg ja tema laps pääsesid Süüriast eluga.
«Oleme Saksa võimude jõupingutuste eest tänulikud, et tema saatus ei kujunenud ameeriklase James Foley ja teiste lääneriikide kodanike sarnaseks, kes seal elu kaotasid. Saksa meedia jaoks on kolleegi aitamine tähtis ja tema anonüümsuse garanteerimisega hoidsime ära mõttetu sensatsiooni tekitamise,» lisas Mihr.
Sakslane loodab, et naise röövijad tabatakse ja nad saavad karistada.


description: Täna varahommikul puhkes Liibüa ÜRO-toetatud koalitsioonivalitsuse ja mässuliste vahel võitlus riigi idaosa naftasadamate üle.

title: Liibüa naftapiirkonnas puhkes taas vägivald


description: Vene võimupartei Ühtne Venemaa edumaa on veelgi suurenenud, kui 70 protsenti pühapäevastel riigiduuma valimistel antud häältest on loetud, teatas keskvalimiskomisjon esmaspäeva varahommikul.

title: Ühtse Venemaa toetus on tõusnud 54 protsendini


description: Venemaal toimuvad täna parlamendi alamkoja valimised ning kohati ka kohalike omavalitsuste valimised, milles tõenäoliselt kujuneb edukaimaks võimupartei Ühtne Venemaa.

title: Venemaal toimuvad valimised

maintext:
Valimiskastid on igas regioonis avatud Moskva aja järgi kell 8.00-20.00. Venemaal on 11 ajatsooni ning viimasena suletakse valimiskastid Kaliningradi oblastis.
450-liikmelise riigiduuma valimistel saab osaleda umbes 110 miljonit valimisõiguslikku inimest.
225 saadikukohta selgitatakse välja parteinimekirjade alusel ning teised 225 valitakse ühemandaadilistes valimisringkondades. Kandidaate on 14 erakonnast kokku umbes 4500. Neist umbes 2000 on üksikkandidaadid.
Esmakordselt saavad Vene duumavalimistel osaleda ka Ukrainale kuuluva Krimmi poolsaare elanikud. Kiiev on öelnud, et nemad Krimmi hõlmamist Vene riigiduumavalimistesse ei tunnusta.
Edukaimaks erakonnaks kujuneb tõenäoliselt valitsev Ühtne Venemaa, millele järgnevad Kremlile lojaalsed Kommunistlik Partei ja marurahvuslik Liberaaldemokraatlik Partei.
Täna toimub riigis ka umbes 5000 kohaliku omavalitsuse valimised. Lisaks selgitatakse välja ka 39 regiooni kohaliku parlamendi liikmed ning üheksa regiooni juhid.
Venemaa eelmised parlamendivalimised toimusid 2011. aasta detsembris. Neile järgnenud aastatel puhkes riigis majanduskriis ning Moskva annekteeris Ukrainale kuuluva Krimmi poolsaare, astus läänega suurimasse vastasseisu pärast külma sõda ning sekkus sõjaliselt Süürias.
Võimudel on värskelt meeles 2011. aasta valimiste järel toimunud suurmeeleavaldused, mis said alguse pärast seda, kui ilmnesid teated ulatuslikust valimispettusest. Tegemist oli suurima väljakutsega 2000. aastal võimule tulnud presidendi Vladimir Putini valitsemisele.
Rahva rahulolematus on ka sel korral tuntav, eriti Putini 16-aastase ametiaja pikima majanduskriisi tõttu, kuid võimud on oluliselt piiranud inimeste õigust meelt avaldada ning toetuvad riigi ühtsuse ja legitiimsuse hoidmiseks rahvuslusele ja vastasseisule läänega.
Võimud pelgavad 2011. aastal toimunud meeleavalduste kordumist ning sel korral üritab Kreml näidata, et valimised mööduvad suurema valimispettuseta. Valimiskomisjoni juhiks määrati inimõiguslane Ella Pamfilova.
Lisaks lubati valimistel osaleda oluliselt rohkematel opositsiooni esindajatel, kellest umbes 20 rahastab endine naftamagnaat ja Putini kriitik Mihhail Hodorkovski. Samas on opositsioon nõrk ja lõhestunud ning selle esindajad rõhutavad, et Kremli ülekaal on niivõrd suur, et õiglasi valimisi pole riigis võimalik korraldada.
Pärast valimiskastide avamist teatati võimalikust valimispettusest Altais. Seal kandideeriva liberaalse Jabloko partei poliitiku sõnul käivad valimisjaoskondades noored, kes annavad hääli vanurite nimel, kes muidu hääletama ei tuleks.
Pamfilova teatas seejärel, et Altai valimistulemused võidakse tühistada.


description: Kanada saadab 2017. aasta juulis või augustis Lätti kaitseatašee, öeldi BNSile.

title: Kanada saadab 2017. aastal Lätti kaitseatašee

maintext:
Kaitseatašee ülesanne on koordineerida tegevust Läti relvajõududega, vahendada toetuspalveid ja infot Kanadast ning esindada Kanadat tseremooniatel ja muudel sündmustel.
Koloneli auastmes atašeel saab ilmselt olema ka seersandi auastmes haldusabi. Lätti saadetavat NATO pataljoni hakkab juhtima Kanada.
Varasemal teatel saadab Ottawa üksusesse 455 Kanada sõdurit. Kanada relvajõudude ülem kindral Jonathan Vance ütles septembri algul, et sõdurid hakkavad saabuma järgmisel kevadel umbes mai paiku.